પંચ મહિના પછી સેન્સેક્સ 36000 નજીક\nનવગુજરાત સમય | Publish Date: Jul 10 2018 12:31PM\nવૈશ્વિક બજાર પાછળ સ્થાનિકમાં સપ્તાહનો પ્રારંભ તેજી સાથે, નિફ્ટી બજેટ પછીની સૌથી ઊંચી 10,853ની સપાટીએ બંધ\nઆઇટી શેરોમાં મજબૂતાઈ.\nહેક્સાવેર\t13.1%\t508.95.\nસ્ટરલાઇટ ટેક\t8.6%\t315.05.\nકેપીઆઇટી\t5.6%\t283.40.\nનિટ લિ.\t5.4%\t96.50.\nનિટ ટેક\t3.3% 1106.00.\nBSEએ સ્ટાર્ટઅપ્સ પ્લેટફોર્મનું લોન્ચિંગ મુલત્વી રાખ્યું.\nબીએસઇએ તેના નવા સ્ટાર્ટઅપ્સ પ્લેટફોર્મને લોન્ચ કરવાનું હાલ મુલત્વી રાખ્યું હોવાનું જાણવા મળે છે. આ પ્લેટફોર્મ નવમી જુલાઇએ લોન્ચ થવાનું હતું. એક્સચેન્જ દ્વારા આ અંગે કોઈ કારણ આપવામાં આવ્યું નહોતું. જોકે, એમ જણાવવામાં આવ્યું હતું કે, નવી સ્ટાર્ટઅપ્સ કંપનીઓનું લિસ્ટિંગ એસએમઈ સેગમેન્ટમાં કરાશે અને એકવાર નવું પ્લેટફોર્મ લોન્ચ થયા પછી તેના પર આવી કંપનીઓ માઇગ્રેટ થઈ શકશે.\nરજનીશ વેલનેસ લિમિટેડ5ટકા પ્રીમિયમે લિસ્ટેડ.\nરજનીશ વેલનેસ લિમિટેડ (આરડબલ્યુએલ) બીએસઇ એસએમઇ પ્લેટફોર્મ ઉપર લિસ્ટ થનારી 255મી એસએમઇ કંપની બની છે. કંપનીના મજબૂત લિસ્ટિંગ બાદ સ્ટોક 12 ટકા વધ્યો હતો. કંપનીનો શેર Rs 100ના ભાવે ખુલ્યો હતો અને ઇન્ટ્રાડે Rs 104.7ના સ્તરે સ્પર્શ્યો હતો, જ્યારે કે ઇશ્યૂ પ્રાઇઝ Rs 95 હતી. કંપનીએ પ્રત્યેક Rs 10ની મૂળ કિંમત ધરાવતા 12,61,00 શેર Rs 95ની કિંમતે ઇશ્યૂ કરીને Rs 11.98 કરોડ ઉભાં કર્યાં હતા. ઇશ્યૂ સબસ્ક્રિપ્શન માટે 25મી જૂન, 2018ના રોજ ખુલ્યો હતો.\nએફએમસીજી આંક નવી ઊંચી સપાટીએ પહોંચ્યો.\nસેક્ટોરલ આંકમાં બીએસઈ એફએમસીજી આંક 11,476ની નવી ઊંચી સપાટીએ પહોંચ્યો હતો. આ સેગમેન્ટના શેરોમાં આઇટીસી અને હિન્દુસ્તાન યુનિલિવર 0.7 ટકા વધ્યા હતા. એચયુએલ ઇન્ટ્રા ડેમાં 1,699ની નવી વિક્રમી સપાટીને સ્પર્શ્યો હતો અને માર્કેટ કેપ Rs 3.66 લાખ કરોડની સપાટીએ રહ્યું હતું. દેશભરમાં ચોમાસું જામતાં તેની પોઝિટીવ અસર હતી.\nટ્રેડ વોરનો ભય હળવો થતાં વૈશ્વિક શેરબજારમાં આવેલી તેજી પાછળ સ્થાનિક શેરબજારમાં પણ તેજી પાંચ મહિનાની ઊંચી સપાટીએ પહોંચી હતી. સેન્સેક્સ 31 જાન્યુઆરી 2018 પછીની સૌથી ઊંચી સપાટીએ તો નિફ્ટી બજેટ પછીના સૌથી ઊંચા સ્તરે પહોંચી હતી. બેન્ચમાર્કની સાથે સાથે બ્રોડબેઇઝ આંકમાં પણ મક્કમ ટ્રેન્ડ જોવાયો હતો. એફએમસીજી આંક 11,476ની નવી ઊંચી સપાટીએ પહોંચ્યો હતો. બેન્કિંગ, હેલ્થકેર, આઇટી, મેટલ, પાવર અને ઓઇલ શેરો પાછળ મજબૂત સુધારો જોવાયો હતો. મંગળવારે ટીસીએસના પરિણામ જાહેર થવા અગાઉ શેર નરમ રહ્યો હતો. મોટા ભાગના બ્રોકરેજ હાઉસના રિપોર્ટ કંપનીનો નફો વધશે એવા રહ્યા હતા. એનસીએલટીમાંથી તાતા ગ્રૂપની તરફેણમાં નિર્ણય લેવામાં આવતાં તેની ચોક્કસ તાતા ગ્રૂપના શેરોમાં પોઝિટીવ અસર જોવાઈ હતી. આ સપ્તાહમાં આઇઆઇપી અને ફુગાવાના ડેટા જાહેર થવાના હોવાથી તેની પર નજર રહેશે. આ સપ્તાહ ઊંચી ચંચળતા ધરાવતું રહેશે એમ એનાલિસ્ટોનું માનવું હતું.\nસેન્સેક્સ ઇન્ટ્રા ડેમાં 35,977ની છેલ્લા પાંચ મહિનાની ઊંચી સપાટીએ પહોંચીને છેલ્લે 276.86 પોઇન્ટ વધીને 35,934.72 બંધ રહ્યો હતો. નિફ્ટી પાંચ મહિના પછી પ્રથમવાર 36,000ની અંત્યત નજીક સરક્યો હતો. નિફ્ટી એક તબક્કે 10,860 થઇને બંધ 10,852.90 રહેતાં 80.25 પોઇન્ટ સુધરી હતી. નિફ્ટી બજેટ આંક પછીની સૌથી ઊંચી સપાટીએ બંધ રહેતાં છેલ્લા 20 દિવસની સૌથી મજબૂત સ્તરે પહોંચી હતી અને જો અહિંથી આગળ વધશે તો બ્રેકઆઉટ આપવાની તૈયારીમાં છે. ટીસીએસના પરિણામ ધારણાં કરતાં સારા રહેશે તો નિફ્ટી બ્રેકઆઉટ આપશે અને 11,000ની સપાટીની નજીક સરકશે એમ એમપી સ્ટોક એન્ડ સિક્યુરિટીઝના એમડી હિતેષ મહેતાએ જણાવ્યું હતું. સ્થાનિક કરતાં વૈશ્વિક પ્રવાહને બજારે વધુ ફોલોઅપ કર્યું હતું. એશિયન શેરબજારમાં પાછી ફરેલી મજબૂતાઇની સકારાત્મક અસર હતી એમ જણાવીને તેમણે ઉમેર્યું હતું કે, નિફ્ટી ચાર્ટ પર છેલ્લા પાંચ મહિનાની સૌથી મજબૂત સ્તરે પહોંચી છે અને રાઇઝિંગ ચેનલની ઊપરની તરફ નીકળવાની કોશીષમાં છે. અગાઉ આ સ્તરથી પાછી ફરી હોવાથી વર્તમાન સ્તર અંત્યત મહત્વનું ગણાશે.\nરેલિગેર સિક્યોરિટીઝના રસેશ જોષીના કહેવા અનુસાર, વૈશ્વિક સ્તરે ટ્રેડ વોરની ભિતી હળવી થતાં તેની પોઝિટીવ અસર સેન્ટીમેન્ટ પર થઈ છે. અમેરિકા દ્વારા લેવામાં આવેલા પગલાંની યુરોપના દેશોએ સખત વિરોધ કરતાં ટ્રમ્પ એડિમિનિસ્ટ્રીવ દ્વારા તેના પર વિચારણા થઈ રહી હોવાના અહેવાલોને પગલે વૈશ્વિક શેરબજાર ઊંચકાયા હતા. ક્રૂડના ભાવ સ્થિર થતાં યુરોપના શેરબજારને વધવામાં તેનો પણ ટેકો મળ્યો હતો. ઓપેકે ક્રૂડનું ઉત્પાદન વધારવાની જાહેરાત કરતાં અને સાઉદીએ ભાવમાં ઘટાડો કરાશે એમ જણાવવા છતાં ક્રૂડ ઊંચા મથાળે સ્થિરથી સુધારા તરફી રહ્યા હતા. ઇરાન પર આગામી મહિનાથી પ્રતિબંધ લાદયા બાદ તેની કેવી અસર સર્જાય છે તેની પર નજર રહી હતી. સ્થાનિકમાં બ્રોડબેઇઝ આંકમાં આ મહિનાની સૌથી વધુ મજબૂતાઈ જોવા મળી હતી. મિડ કેપ આંક 189 અને સ્મોલ કેપ આંક 254 પોઇન્ટ વધ્યા હતા. જેને પગલે માર્કેટ બ્રેડથ મજબૂત રહીને વધનાર 1708 શેરો સામે ઘટનાર 910 શેરો હતા. વર્ષની ઊંચી અને નીચી સપાટીને સ્પર્શનાર શેરોના રેશિયોમાં પણ સુધારો થયો હતો અને વર્ષની ઊંચી સપાટીએ 51 શેરો સામે 171 શેરો નવી નીચી સપાટીએ જોવાયા હતા. સેક્ટોરલ આંકમાં એફએમસીજી 0.8 ટકા, હેલ્થકેર 1.2 ટકા, ઇન્ડસ્ટ્રીઝ 1.4 ટકા, ટેલિકોમ એક ટકા, ઓટો 0.6 ટકા, બેન્કેક્સ 0.9 ટકા, કેપિટલ ગુડ્ઝ 1.5 ટકા, મેટલ 1.2 ટકા, પાવર 1.3 ટકા, ઓઇલ એન્ડ ગેસ 1.1 ટકા વધીને રહ્યા હતા. સેન્સેક્સ શેરોમાં વેદાંતા સૌથી વધુ 3.1 ટકા વધ્યો હતો તો ઘટવામાં ટીસીએસ 1.3 ટકા સાથે મોખરે હતો.


શું તમને અમારી શાળા અથવા કોર્સ વિશે કોઈ પ્રશ્નો છે? તમારા મોટા ભાગના પ્રશ્નોના જવાબો અહીં અમારા વારંવાર પૂછાતા પ્રશ્નોના વિભાગમાંથી મળી શકે છે.\nઓનલાઈન શાળા વિશે પ્રશ્નો\nઆ શાળાનો હેતુ શું છે?\nવર્ગો ક્યાં ભણાવવામાં આવે છે?\nઆ શાળા માત્ર પ્રચારકોની તાલીમ માટે જ છે?\nકોર્સમાં નોંધણી કરાવવા માટે મારે ખ્રિસ્તી અથવા કોઈ ખાસ સંપ્રદાયના સભ્ય હોવું જરૂરી છે?\nઆ કોર્સમાં ક્યા સાંપ્રદાયિક પંથ વિશે શીખવવામાં આવે છે?\nશું Through the Scriptures એક અધિકૃત શાળા છે?\nશું Through the Scriptures પૂર્ણ કર્યાના પ્રમાણપત્રો આપે છે?\nશું Through the Scriptures મંત્રાલય માટે લાઇસન્સ આપે છે?\nશું અન્ય કોર્સ ઉપલબ્ધ છે?\nશું આ શાળા અન્ય ભાષામાં ઉપલબ્ધ છે?\nઆપણું ચર્ચ કેવી રીતે આ શાળાનો ઉપયોગ કરી શકે છે?\nThrough the Scriptures ઓનલાઈન શાળા પાછળ કોનો હાથ છે?\nકોર્સના લેખકો કોણ છે?\nકોર્સમાં નોંધણી વિશેના પ્રશ્નો\nઆ શાળાના કોર્સમાં નોંધણી કરાવવા માટે પૂર્વજરૂરીયાતો શું છે?\nહું કયા કોર્સમાં નોંધણી કરાવી શકું છુ?\nદરેક કોર્સ કેટલો સમય ચાલે છે?\nકોર્સ ક્યારે શરૂ થાય છે?\nહું માત્ર એક જ કોર્સ લઇ શકું છુ?\nહું એક સાથે એક કરતાં વધુ કોર્સમાં નોંધણી કરાવી શકુ છુ?\nમારે અલગ પાઠ્યપુસ્તક અથવા અન્ય સાહિત્ય મેળવવાની જરૂર પડશે?\nવ્યક્તિગત પસંદગી અને સેમેસ્ટર કોર્સ વચ્ચે શું તફાવત છે?\nવ્યક્તિગત પસંદગી હેઠળ કોર્સ શરૂ કર્યા પછી હું સેમેસ્ટર કોર્સમાં ફેરબદલ કરી શકુ?\nજો હું સેમેસ્ટર અભ્યાસ સાથે શરૂ કરુ,તો ક્રમ બહારનો કોઈ અલગ કોર્સ પસંદ કરી શકુ?\nહું જે સેમેસ્ટર અથવા ત્રિમાસિક ગતિ નક્કી કરુ તે ક્યાં થી પસંદ કરી શકુ?\nહું 50 દિવસની સમયમર્યાદામાં મારો કોર્સ પૂર્ણ ન કરી શકુ તો શું?\nહું મારો કોર્સ પૂર્ણ કરૂ તે પહેલાં મારા કોર્સની ઉલપબ્ધી સમાપ્ત થઈ જાય તો શું? શું હું બાકી રહેલો કોર્સ પછી ફરી આવી સમાપ્ત કરી શકુ છુ?\nચુકવણી વિશે પ્રશ્નો\nકોર્સમાં નોંધણી કરાવવા માટે મારે કંઇ ચૂકવણી કરવાની રહેશે?\nકોઈપણ કોર્સમાં નોંધણીનો ખર્ચ શું આવે છે?\nમારે દરેક કોર્સ માટે ચુકવણી ક્યારે કરવી પડશે?\nચુકવણી કરવા માટે કઈ પદ્ધતિઓ ઉપલબ્ધ છે?\nહું યુએસ ડોલર કરતાં અલગ ચલણ વાપરુ તો પણ મારા ક્રેડિટ અથવા ડેબિટ કાર્ડનો ઉપયોગ કરી શકું છુ?\nકોર્સ લેવા વિશે પ્રશ્નો\nહું કોર્સમાં જોડાવ ત્યારે શું અપેક્ષા રાખી શકુ છુ?\nકોર્સ સાહિત્યના નમૂના ઉપલબ્ધ છે?\nઅભ્યાસ સાહિત્યમાં શેનો સમાવેશ થાય છે?\nદરેક અભ્યાસને અંતે અભ્યાસ સાહિત્યનું હું શું કરી શકું?\nઅભ્યાસ સાહિત્યની પ્રીન્ટ કરેલી નકલ મેળવવી શક્ય છે?\nહું મારી જાતે જ અભ્યાસ સાહિત્યની પ્રીન્ટ કરી શકુ?\nકોર્સના ગ્રેડ કેવી રિતે આપવામાં આવે છે?\nમારા ગ્રેડનું ટ્રાન્સક્રીપ્ટ હશે?\nકેવી રીતે હું અન્ય વિદ્યાર્થીઓ સાથે સંપર્કમાં રહી શકુ?\nપરીક્ષા વિશે પ્રશ્નો\nકેટલી પરીક્ષા હોય છે?\nહું દરેક પરીક્ષા ક્યારે આપી શકું?\nદરેક પરીક્ષામાં કેટલા પ્રશ્નો હોય છે?\nપરીક્ષામાં કઈ પ્રકારના પ્રશ્નો પૂછવામાં આવે છે?\nપરીક્ષાઓમાં કઈ પ્રકારનું સાહિત્ય પૂછવામાં આવે છે?\nપરીક્ષાના ગ્રેડ ક્યારે આપવામાં આવે છે?\nપરીક્ષામાં મારાથી જે પ્રશ્નો ચૂકાય ગયા છે, તે હું જોઈ શકુ છુ?\nપરીક્ષા પૂર્ણ કરવાનો ચોક્કસ સમય હોય છે?\nપરીક્ષાની તૈયારીમાં મને મદદરૂપ થાઈ તેવી કોઈ અભ્યાસ માર્ગદર્શિકા ઉપલબ્ધ હોય છે?\nપરીક્ષા આપતા સમયે હું મારા બાઇબલ, નોંધો અથવા અન્ય સાહિત્યનો ઉપયોગ કરી શકુ?\nઆગામી વિભાગમાં જવા માટે મારે પરીક્ષામાં કેટલા ગુણ મેળવવા જોઈએ?\nજે પરીક્ષા મેં 70% અથવા તેથી વધુ ગુણ સાથે પાસ કરી હોય તે ફરી આપી શકું?\nકેવી રીતે હું વિસ્તૃત પરીક્ષા ફરી આપી શકું?\nપરીક્ષા દરમ્યાન કમ્પ્યુટર અથવા ઈન્ટરનેટ જોડાણમાં ખામી આવી જાય તો શું?\nઆ વેબસાઇટનો ઉપયોગ કરવા માટે ન્યૂનતમ કમ્પ્યુટર જરૂરિયાતો શું છે\nઈન્ટરનેટ જોડાણ ઉપલબ્ધ ન હોય ત્યારે હું અભ્યાસ કરી શકું છુ?\nThrough the Scriptures સાથે અભ્યાસ કરવા હું મારા ટેબ્લેટ અથવા મોબાઇલ ઉપકરણનો ઉપયોગ કરી શકુ છુ?\nહું મારો પાસવર્ડ અથવા મારા એકાઉન્ટ સાથે સંકળાયેલ ઇમેઇલ સરનામુ બદલી શકુ છુ?\nહું અભ્યાસ સાહિત્ય ન જોઈ શકુ, અથવા તે યોગ્ય રીતે પ્રદર્શિત થતુ ન હોય તો મારે શું કરવું જોઈએ?\nવેબસાઇટ યોગ્ય રીતે કામ કરતી નથી. મારે શું કરવું જોઈએ?\nમારી વ્યક્તિગત માહિતી સુરક્ષિત છે?\nઆધાર આપતા પ્રશ્નો\nમેં શરુ કરેલ કોર્સ હું કેવી રીતે ફરી ચાલુ કરી શકુ?\nમેં જે કોર્સ પહેલી થી જ પૂર્ણ કરી લીધો છે તે ફરી શરુ કરી શકુ?\nમારા અભ્યાસ સાહિત્યની ડિજિટલ નકલ ખોવાઇ ગઈ છે. હું બીજી નકલ કેવી રીતે ડાઉનલોડ કરી શકુ?\nમારા અભ્યાસ સાહિત્યની ડિજિટલ નકલ મારા થી ખોવાઈ ગઈ છે અને મારા કોર્સની વપરાશ સમયમર્યાદા સમાપ્ત થઈ ગઈ છે. હું બીજી નકલ કેવી રીતે ડાઉનલોડ કરી શકુ?\nમને મારો પાસવર્ડ ભૂલાઈ ગયો છે.હું કેવી રીતે મારુ એકાઉન્ટ વપરી શકુ?\nસાઇન ઇન કરતી વખતે મેં જે ઇમેઇલ સરનામુ વાપર્યું હતુ તે હવે મારા વપરાશમાં નથી. હું કેવી રીતે મારુ એકાઉન્ટ વપરી શકુ?\nહું અન્ય કોઈ સાથે મારું એકાઉન્ટ વહેંચી શકુ?\nહું અન્ય વ્યક્તિને મારું એકાઉન્ટ તબદીલ કરી શકુ?\nમને ક્યાંથી આધાર મળશે?\nQ. આ શાળાનો હેતુ શું છે?\nઇસુ તેમના લોકોને એક ધ્યેય આપ્યો હતો: “એ માટે તમે જઇને સર્વ દેશનાઓને શિષ્ય કરો, પિતા તથા પુત્ર તથા પવિત્ર આત્માને નામે તેઓને બાપિત્સમાં આપતા જાઓ.મેં તમને જે આજ્ઞા કરી તે સર્વ પાળવાનું તેઓને શીખવતા જાઓ. અને જુઓ જગતનાં અંત સુધી હું સર્વકાળ તમારી સાથે છું” (માથ્થી 28:19, 20; NASB). Through the Scriptures એ દરેક દેશના લેકો જેમને બાઇબલ શિખવાની ઈચ્છા છે તેમને શિક્ષણ આપવા માટે સંપૂર્ણપણે સમર્પિત છે.\nQ. વર્ગો ક્યાં ભણાવવામાં આવે છે?\nકોર્સ સંપૂર્ણપણે વાંચન આધારિત અને ઓનલાઇન છે. જો તમારી પાસે ઇન્ટરનેટની સગવડ હોય, તો તમે વિશ્વમાં જ્યાં પણ હોવ આ કોર્સ તમારા માટે ઉપલબ્ધ છે.\nQ. આ શાળા માત્ર પ્રચારકોની તાલીમ માટે જ છે?\nઅમે ઊંડાણપૂર્વક અને સંપૂર્ણ બાઈબલ શીખવીએ છીએ છતા, Through the Scriptures નો હેતુ એક “પ્રચારક શાળા” બનવાનો નથી. આ શાળા ઈશ્વરના શબ્દ વિશે વધુ જાણવા માંગતી કોઈપણ વ્યક્તિ દ્વારા વાપરી શકાય તે રીતે તૈયાર કરવામાં આવી છે.\nQ. કોર્સમાં નોંધણી કરાવવા માટે મારે ખ્રિસ્તી અથવા કોઈ ખાસ સંપ્રદાયના સભ્ય હોવું જરૂરી છે?\nના, એક માત્ર “જરૂરિયાત” એ છે કે તમે શીખવા માટે તૈયાર થઈને આવો.“જેને સાંભળવાને કાન છે તે સાંભળે”(માથ્થી 11:15).\nQ. આ કોર્સમાં ક્યા સાંપ્રદાયિક પંથ વિશે શીખવવામાં આવે છે?\nઆ કોર્સમાં કોઈપણ સાંપ્રદાય કે સાંપ્રદાયિક પંથ, કબૂલાત, અથવા શ્રદ્ધાના નિવેદન શીખવવામાં આવતા નથી. ઈશ્વરભક્ત પાઊલે સૂચવ્યુ હતુ કે “હવે, ભાઇઓ, હું આપણા પ્રભુ ઇસુ ખ્રિસ્તને નામે તમને વિનંતી કરીને કહું કે તમે સર્વ દરેક વાતમાં એકમત થાઓ, અને તમારામાં પક્ષાપક્ષી ન થવા દેતાં એક જ મનના તથા એક જ મતનાં થઇને પુર્ણ ઐક્ય રાખો” (1 કરિંથીઓ 1:10). જો ખ્રિસ્તના ચર્ચને આ વિભાગોથી મુક્ત કરવા હોય, તો આપણે બધાએ આપણી આસપાસ એક સામાન્ય ધોરણ ઉપર એકીકૃત થવુ જોઈએ: સંદેશ જે ઈશ્વરે પોતે આપણને આપ્યો છે. અમારા કોર્સના લેખકો પરંપરા અને માણસોની જરૂરિયાતો, જે વિભાગનું કારણ બને છે તેને દૂર કરવા માટે પ્રતિબદ્ધ છે; તેઓ માત્ર તે જ પવિત્ર સંદેશ શીખવવા ઈચ્છે છે જે ઈશ્વરે તેમના બાઇબલમાં આપણને શિખવ્યો છે. અમે તમને “ઉમદા વૃત્તિના” બેરેન્સે કર્યું તેમ કરવા માટે વિનંતી કરીએ છીએ જેઓ, “પુરેપુરા ઉમંગથી સુવાર્તાનો અંગિકાર કરીને, એ વાતો એમ જ છે કે નહિ, એ વિશે નિત્ય ધર્મશાસ્ત્રનું શોધન કરતા હતા” (પ્રેરિતોનાં ક્રત્યો 17:11)\nQ. શું Through the Scriptures એક અધિકૃત શાળા છે?\nThrough the Scriptures એક અધિકૃત સંસ્થા નથી. પરંતુ, સંપુર્ણ બાઇબલના અભ્યાસની સમાપ્તિ પછી અપાતુ એક પ્રમાણપત્ર પ્રતિષ્ઠિત ગણવામાં આવે છે કારણ કે દરેક જગ્યાએ બાઇબલના ઊંડા જ્ઞાનની જરૂર હોય છે અને તેની પ્રશંસા કરવામાં આવે છે.\nQ. શું Through the Scriptures પૂર્ણ કર્યાના પ્રમાણપત્રો આપે છે?\nપ્રમાણપત્ર કોર્સ સમૂહની અંદર સમાવેલા દરેક કોર્સ પૂર્ણ થાય, ત્યારે આપવામાં આવે છે. કોર્સ સમૂહનું એક ઉદાહરણ છે, નવા કરારનો ઈતિહાસ જે ક્રાઇસટનું જીવન, 1; ક્રાઇસટનું જીવન, 2; માથ્થી 1—13; માથ્થી 14—28; માર્ક; લૂક 1:1—9:50; લૂક 9:51—24:53; યોહાન 1—10; યોહાન 11—21; પ્રેરિતોનાં ક્રત્યો 1—14; અને પ્રેરિતોનાં ક્રત્યો 15—28 નો સમાવેશ કરે છે. સમૂહ કોર્સ વિશે વધુ માહિતી માટે, સેમેસ્ટર અભ્યાસ પ્રુષ્ઠ જુઓ.\nQ. શું Through the Scriptures મંત્રાલય માટે લાઇસન્સ આપે છે?\nપ્રચાર કરવા માટે કોઈપણ વ્યક્તિને બાઇબલના લાઈસન્સની જરૂર નથી, અને ન તો Through the Scriptures મંત્રાલયમાં કોઈને પ્રમાણિત કરે છે. બાઇબલ પોતે જ ઈશ્વરની સેવા માટે લોકોને તૈયાર કરે છે, અને અમે માત્ર તે જ શીખવીએ છીએ.“દરેક શાસ્ત્ર ઇશ્વરપ્રેરિત છે, તે બોધ, નિષેધ, સુધારા અને ન્યાયીપણાના શિક્ષણને અર્થે ઉપયોગી છે. જેથી ઇશ્વરનો ભક્ત સંપુર્ણ તથા સર્વ સારાં કામ કરવાને માટે તૈયાર થાય”(2 તિમોથી 3:16, 17).\nQ. શું અન્ય કોર્સ ઉપલબ્ધ છે?\nનવા કોર્સ ઉપલબ્ધ થશે ત્યારે તે ઉમેરવામાં આવશે. અમારું લઘુત્તમ ધ્યેય આખું બાઇબલ વિગતવાર આવરી લેવાનું છે, જેમ હાલમાં ચાલુ કોર્સ આવરી લે છે.\nQ. શું આ શાળા અન્ય ભાષામાં ઉપલબ્ધ છે?\nThrough the Scriptures ત્રેવીસ ભાષાઓમાં ઉપલબ્ધ છે! અંગ્રેજી ઉપરાંત, અમે અરેબિક, બંગાળી, ચિની, ફ્રેન્ચ, જર્મન, ગુજરાતી, હિન્દી, ઇન્ડોનેશિયન, જાપાનીઝ, કન્નડા, કોરિયન, મલયાલમ, મરાઠી, નેપાળી, પોર્ટુગીઝ, પંજાબી, રશિયન, સ્પેનિશ, તમિલ, તેલુગુ, ઉર્દુ, અને વિએતનામીઝમાં કોર્સ પ્રદાન કરીએ છીએ. શરૂઆતમાં અંગ્રેજીમાં ઉપલબ્ધ હોય તે બધા કોર્સ અન્ય ભાષામાં ઉપલબ્ધ હોય તે જરૂરી નથી કારણ કે દરેક કોર્સનું ભાષાંતર કરવા માટે થોડો સમય લાગે છે. સમય જતાં, તમામ કોર્સ આ બધી ભાષામાં ઉપલબ્ધ થઈ જશે.\nQ. આપણું ચર્ચ કેવી રીતે આ શાળાનો ઉપયોગ કરી શકે છે?\nઅસરકારક કાર્યક્રમ માટે અભ્યાસનું સ્થાનિક સમૂહ ખુબ મહત્વપૂર્ણ હોઈ શકે છે. તમારા મંડળમાં એક સ્થાનિક Through the Scriptures ની શાળાના અમલીકરણની ટીપ્સ માટે અમારું શાળા કેવી રીતે શરૂ કરવી પૃષ્ઠ જુઓ.\nQ. Through the Scriptures ઓનલાઈન શાળા પાછળ કોનો હાથ છે?\nThrough the Scriptures સિયરસી, અરકાનસાસમાં સ્થિત થયેલ વિશ્વમાં ખ્રિસ્તી ધર્મના પ્રચાર માટે સમર્પિત એક બહુમુખી પ્રતિભા ઘરાવતી, બિન-નફાકારક સંસ્થા Truth for Today નું સાહસ છે.\nQ. કોર્સના લેખકો કોણ છે?\nબાઇબલ શીખવવા જેઓએ પોતાના જીવનને સમર્પિત કર્યું છે તેઓ વિશે વાંચવા માટે લેખકો વિશે પૃષ્ઠની મુલાકાત લો.\nQ. આ શાળાના કોર્સમાં નોંધણી કરાવવા માટે પૂર્વજરૂરીયાતો શું છે?\nનોંધણી માટે કોઈ પૂર્વજરૂરીયાતો નથી. અમારા કોર્સ દરેક માટે ઉપલબ્ધ છે.\nQ. હું કયા કોર્સમાં નોંધણી કરાવી શકું છુ?\nતમે અમારા ઉપલબ્ધ કોર્સમાંથી કોઈપણ કોર્સ પસંદ કરી શકો છો. જો તમે બાઇબલના કોઈ ખાસ પુસ્તક વિશે અભ્યાસ કરવાની ઈચ્છા ન ધરાવતા હો તો, અમે તમને ક્રાઇસટનું જીવન, 1 થી શરુઆત કરવાની સલાહ અપીએ છીએ.\nQ. દરેક કોર્સ કેટલો સમય ચાલે છે?\nતમે કોઈપણ કોર્સમાં નોંધણી કરાવો ત્યારથી શરૂ કરીને, તે કોર્સ પૂર્ણ કરવા માટે તમારી પાસે 50 દિવસનો સમય હોય છે.\nQ. કોર્સ ક્યારે શરૂ થાય છે?\nઅમે તમને અમારા સેમેસ્ટર અથવા ત્રિમાસિક સમય પત્રક અનુસાર કોર્સ પસંદ કરવાની સહાલ અપીએ છીએ (વધુ માહિતી માટે સેમેસ્ટર અભ્યાસ જુઓ), પરંતુ તમે કોઈપણ સમયે કોર્સ શરૂ કરી શકો છો. જો તમે એક અભ્યાસ સમૂહ અથવા સ્થાનિક TTS શાળાનો ભાગ હોવ, તો અન્ય લોકો સાથે સંકલન કરો જેથી તમે બધા એક જ સમયે નોંધણી કરાવી શકો.\nQ. હું માત્ર એક જ કોર્સ લઇ શકું છુ?\nહા. અમે એવુ વિચારીએ છીએ કે તમે એકવાર પ્રારંભ કરો ત્યાર બાદ અન્ય કોર્સ પણ સાથે લેવાની ઈચ્છા ધરાવતા હો. છતાં, પસંદગી હંમેશા તમારી જ રહેશે; ક્યારેય કોઈપણ કોર્સમાં તમારો આપોઆપ પ્રવેશ કરવામાં આવશે નહીં અથવા કોઈપણ કોર્સ માટે તમારે આપોઆપ ચુકવણી કરવાની રહેશે નહીં.\nQ. હું એક સાથે એક કરતાં વધુ કોર્સમાં નોંધણી કરાવી શકુ છુ?\nઅમારી પદ્ધ્તી તમને એક સમયે માત્ર એક જ કોર્સ કરવા માટે પરવાનગી આપે છે. જો કે, તમારે વર્તમાન કોર્સ સમાપ્ત કરવા માટે સંપૂર્ણ 50 દિવસ રાહ જોવાની જરૂર હોતી નથી. એક વખત તમે કોર્સ પૂર્ણ કરો પછી, તમે આગલા કોર્સ માટે આગળ વધી શકો છો.\nQ. મારે અલગ પાઠ્યપુસ્તક અથવા અન્ય સાહિત્ય મેળવવાની જરૂર પડશે?\nકોર્સ માટે જરૂરી હોય તે બધુ તમને પૂરું પાડવામાં આવશે. તમારી પાસે ઇન્ટરનેટ જોડાણ અને શીખવાની ધગશ હોવી જરૂરી છે. અમે ભારપૂર્વક સલાહ આપીએ છીએ કે તમારી પાસે બાઇબલની એક નકલ રાખો, પરંતુ તમામ અભ્યાસ સાહિત્યમાં, શાસ્ત્રના જે ભાગનો અભ્યાસ કરાવવાનો છે તેનો સમાવેશ થયો હોય છે.\nQ. વ્યક્તિગત પસંદગી અને સેમેસ્ટર કોર્સ વચ્ચે શું તફાવત છે?\nવ્યક્તિગત પસંદગી નો વિકલ્પ એવા લોકો માટે છે જેઓ પહેલેથી જ જાણતા હોય કે કયો કોર્સ લેવો જોઈએ અથવા જેઓ પોતાના ક્રમને અનુસરવા માંગતા હોય. સેમેસ્ટર અભ્યાસ નો વિકલ્પ એવા લોકો માટે છે જેઓ સંપુર્ણ બાઇબલનો અભ્યાસ કરાવવા એક આયોજીત પદ્ધતી અનુસરવા માંગતા હોય. બંને વચ્ચે વાસ્તવિક તફાવત માત્ર એ જ છે કે વ્યક્તિગત પસંદગી તમને તમારો પ્રથમ કોર્સ પસંદ કરવાની પરવાનગી અપે છે, જ્યારે સેમેસ્ટર અભ્યાસ તમને તમારો પ્રથમ કોર્સ પસંદ કરી આપે છે. અન્ય તમામ બાબતોમાં બંન્નેમાં સમાન જ છે. અલગ જરૂરિયાતો ધરાવતા લોકો દ્વારા શાળા કેવી રીતે વાપરી શકાય છે તે સમજાવવા માટે અમે ફક્ત ભલામણના વિવિધ સમૂહ સાથે બે વિકલ્પો પૂરા પાડીએ છીએ.\nQ. વ્યક્તિગત પસંદગી હેઠળ કોર્સ શરૂ કર્યા પછી હું સેમેસ્ટર કોર્સમાં ફેરબદલ કરી શકુ છુ?\nફેરબદલ કરવાની કોઈ જરૂર નથી. તમે એકવખત કોર્સ પૂર્ણ કરો, ત્યારે શાળા તમને આગામી કોર્સ સૂચવશે અને જો તમે અન્ય કોર્સ પસંદ કરવાનું ઈચ્છતા હો તો તે વિકલ્પ પણ ઉપલબ્ધ છે. એક વખત કોર્સ સમૂહના તમામ કોર્સ પૂર્ણ થઈ જાય ત્યારે બંન્ને વિકલ્પો પ્રમાણપત્ર માટે લાયક હોય છે.\nQ. જો હું સેમેસ્ટર અભ્યાસ સાથે શરૂ કરુ,તો ક્રમ બહારનો કોઈ અલગ કોર્સ પસંદ કરી શકુ છુ?\nહા. દરેક કોર્સ પછી, શાળા તમને આગામી કોર્સ સૂચવશે અને જો તમે અન્ય કોર્સ પસંદ કરવાનું ઈચ્છતા હો તો તે વિકલ્પ પણ ઉપલબ્ધ છે. પસંદગી હંમેશા તમારી જ રહેશે.\nQ. હું જે સેમેસ્ટર અથવા ત્રિમાસિક ગતિ નક્કી કરુ તે ક્યાં થી પસંદ કરી શકુ?\nસેમેસ્ટર અને ત્રિમાસિક સમયપત્રક (સેમેસ્ટર અભ્યાસ પૃષ્ઠ પર) ફક્ત તમે ઈચ્છો તે અનુસરવા માટેની સલાહ છે. તમારે ક્યારેય વેબસાઇટ પ્રમાણે કાંઈપણ પસંદ કરવાની જરૂર નથી.\nQ. હું 50 દિવસની સમયમર્યાદામાં મારો કોર્સ પૂર્ણ ન કરી શકુ તો શું?\nજો તમે તમારો કોર્સ 50 દિવસના સમયગાળામાં પૂર્ણ ન કર્યો હોય તો, તમે ઓછી કિંમતે 30 દિવસનો વધારાનો સમય ખરીદી શકો છો. વધારાનો સમય માત્ર પ્રારંભિક 50 દિવસની સમાપ્તી પછી જ ખરીદી કરી શકાય છે. કોર્સ દીઠ માન્ય થયેલા વધારાના સમયની સંખ્યા પર કોઈ મર્યાદા નથી.\nQ.હું મારો કોર્સ પૂર્ણ કરૂ તે પહેલાં મારા કોર્સની ઉલપબ્ધી સમાપ્ત થઈ જાય તો શું? શું હું બાકી રહેલો કોર્સ પછી ફરી આવી સમાપ્ત કરી શકુ છુ?\nકોર્સ સમાપ્ત થયા પછી પણ થોડો સમય પસાર થઈ ગયો હોય, છતા તમે જ્યાંથી કોર્સ છોડ્યો હોય ત્યાંથી પુન: ચાલુ કરવા માટે 30-દિવસનો વધારનો સમય ખરીદવાનો વિકલ્પ ધરાવો છો.\nQ. કોર્સમાં નોંધણી કરાવવા માટે મારે કંઇ ચૂકવણી કરવાની રહેશે?\nહા. Through the Scriptures બાઇબલ શીખવતી અને ખ્રિસ્તી ધર્મ પ્રચાર માટે સમર્પિત એક બિન નફાકારક સંસ્થા Truth for Today નું સાહસ છે. આ મહત્વના કાર્યક્રમમાં નોંધપાત્ર ખર્ચ આવે છે. દરેક કોર્સની તમારી ખરીદી સાથે, તમે આ કાર્યક્રમને જાળવવા અને આધાર આપવા, નવા સાહિત્યની રચના કરવા અને અન્ય ભાષામાં સાહિત્યનું અનુવાદ કરવા માટે મદદ કરો છો જેથી અન્ય ભાષા બોલનાર લોકો પણ તમારી જેમ આ મૂલ્યવાન કોર્સનો અભ્યાસ કરી શકે.\nQ. કોઈપણ કોર્સમાં નોંધણીનો ખર્ચ શું આવે છે?\nદરેક કોર્સ માટે કિંમત “નોંધણી” બટન સાથે સ્પષ્ટ દર્શાવેલ છે, અને તમે જે કિંમત જુઓ છો તે જ ચુકવવાની રહેશે. કોર્સ દિઠ અમે સ્પષ્ટ દર્શાવેલ ફી સિવાય અન્ય કોઈ ફી લઈશું નહીં. તમે અમારી સાઇટ વિશ્વના કયા સ્થળ થી વાપરો છો તેના આધારે કિંમતમાં ફેરફાર થતા હોય છે. આ કાર્યક્રમને લગતા ખર્ચ સંતુલિત કરવા અમે કિંમત નક્કી કરી ત્યારે દરેક દેશની સરેરાશ આર્થિક સ્થિતીને કાળજીપૂર્વક ધ્યાનમાં લીધી છે, જેથી બાઇબલ શિખવાની તીવ્ર ઈચ્છા ધરાવનાર કોઈપણ વ્યક્તિને નાણાંકીય અવરોધનો સામનો ન કરવો પડે.\nQ. મારે દરેક કોર્સ માટે ચુકવણી ક્યારે કરવી પડશે?\nજ્યારે તમે કોર્સમાં નોંધણી કરવવા તૈયાર હો, તે સમયે તમારે દરેક કોર્સ માટે ચૂકવણી કરવાની રહેશે. તમે ક્યારેય કોઈપણ કોર્સમાં આપોઆપ પ્રવેશ નહીં મેળવો અથવા આપોઆપ અન્ય કોર્સ માટે તમારી પાસે થી ચુકવણી લેવામાં આવશે નહીં.\nQ. ચુકવણી કરવા માટે કઈ પદ્ધતિઓ ઉપલબ્ધ છે?\nઅમે વિઝા, માસ્ટરકાર્ડ, અમેરિકન એક્સપ્રેસ, JCB, ડિસ્કવર અને ડાઇનર્સ ક્લબ સ્વીકારીએ છીએ. જો તમારા ક્રેડિટ અથવા ડેબિટ કાર્ડમાં નીચેનો કોઈ એક લોગો હોય, તો તમારું કાર્ડ અમારા કોર્સમાં નોંધણી કરાવા માટે વાપરી શકાય છે:\nQ. હું યુએસ ડોલર કરતાં અલગ ચલણ વાપરુ તો પણ મારા ક્રેડિટ અથવા ડેબિટ કાર્ડનો ઉપયોગ કરી શકું છુ?\nમોટા ભાગની બૅન્કો અને ક્રેડિટ કાર્ડ કંપનીઓ તમને વિદેશી ચલણમાં ખરીદી કરવાની પરવાનગી આપે છે, અને તમારા ચલણ સાથે બંઘબેસતી રકમ તમારા કાર્ડ માંથી બાદ કરવામાં આવશે. નોંધ લો કે કદાચ તમારું કાર્ડ ચલણની બદલી માટે એક નાની ફી કાપી શકે છે.\nQ. હું કોર્સમાં જોડાવ ત્યારે શું અપેક્ષા રાખી શકુ છુ?\nકોર્સ વાંચન આધારિત હોય છે, અને તે ડિજિટલ પાઠ્યપુસ્તકો પર કેન્દ્રિત હોય છે જેને અમે “અભ્યાસ સાહિત્ય” કહીએ છીએ. તમારી પાસે કોર્સ પૂર્ણ કરવા માટે 50 દિવસનો સમય હોય છે, પરંતુ તમે કેટલી ઝડપી પુર્ણ કરો તે તમારા પર આધાર રાખે છે. વધુ માહિતી માટે, અમારું અભ્યાસ સાહિત્યનો નમૂનો પૃષ્ઠ જુઓ.\nQ. કોર્સ સાહિત્યના નમૂના ઉપલબ્ધ છે?\nહા! અમારું અભ્યાસ સાહિત્યનો નમૂનો પૃષ્ઠ જુઓ.\nQ. અભ્યાસ સાહિત્યમાં શેનો સમાવેશ થાય છે?\nદરેક કોર્સ માટે અભ્યાસ સાહિત્ય, PDF ફાઇલના રૂપમાં ડિજિટલ પાઠ્યપુસ્તક હોય છે જે Truth for Today ની કોમેન્ટરી શ્રેણીની આવૃતિ માંથી લેવામાં આવ્યા છે. 350 થી 700 વચ્ચેના પ્રીન્ટ કરેલા પૃષ્ઠોનો સમાવેશ કરીને આ આવૃતિઓ ધર્મગ્રંથોની સમજૂતી અને તેના અમલીકરણથી ભરપુર હોય છે. થોડા વર્ષમાં આ અભ્યાસ સાહિત્ય તમારા ધાર્મિક પુસ્તકાલયનો એક અમૂલ્ય ભાગ હશે.\nQ. દરેક અભ્યાસને અંતે અભ્યાસ સાહિત્યનું હું શું કરી શકું?\nકોર્સ દરમિયાન તમે મેળવેલુ અભ્યાસ સાહિત્ય કે અન્ય ડાઉનલોડ કરી શકાતુ સાહિત્ય કોર્સ બાદ પણ તમે રાખી અને વાપરી શક્શો. દરેક કોર્સના અંત પહેલા તમારા કમ્પ્યુટરમાં આ ફાઇલો સેવ કરવાની ખાતરી કરો.\nQ. અભ્યાસ સાહિત્યની પ્રીન્ટ કરેલી નકલ મેળવવી શક્ય છે?\nઅભ્યાસ સાહિત્યની છપાયેલી ભૈતિક નકલો માત્ર ઇંગલિશમાં જ ઉપલબ્ધ છે. યુનાઈટેડ સ્ટેટ્સના જે વિદ્યાર્થીઓએ ઇંગલિશમાં કોર્સ લીધો હોય તેમને દરેક કોર્સ માટે ડિજિટલ નકલ ઉપરાંત છાપેલ પુસ્તક પણ આપોઆપ પ્રાપ્ત થશે. છાપેલ પુસ્તક અને શિપિંગનો ખર્ચ અમેરિકી ભાવ પ્રમાણે કોર્સના ભાવમાં જ સામેલ કરવામાં આવે છે. તમે કોર્સ માટે નોંધણી કરાવો ત્યારે તમારું શિપિંગ સરનામું આપવાનું કહેવામાં આવશે.\nકૃપા કરી નોંધ લો કે આ કોર્સના 50 દિવસ તમારી નોંધણીના સમય થી જ શરૂ થઈ જશે. તેથી, અભ્યાસ શરૂ કરો તે પહેલાં, તમારી પ્રીન્ટ નકલ મેળવવાની રાહ ન જોવાની અમે તમને સલાહ આપીએ છીએ.\nઆંતરરાષ્ટ્રીય શીપીંગ ખર્ચ વધુ હોવાને કારણે, યુનાઇટેડ સ્ટેટ્સની બહાર રહેતા વિદ્યાર્થીઓને માત્ર ડિજિટલ અભ્યાસ સાહિત્ય જ પ્રાપ્ત થશે. જો તમે ઉચ્ચ શિપિંગ ખર્ચ હોવા છતાં ઇંગલિશમાં પ્રિન્ટ નકલ ખરીદવા માંગતા હો, તો તમે staff@resourcepublications.net પર એક ઇમેઇલ મોકલીને અથવા 1-501-305-1472 પર Resource Publications ને ફોન કરીને સંપર્ક કરી શકો છો (તમારે ફોન નંબરની શરૂઆતમાં તમારા દેશનો એકઝીટ કોડ ઉમેરવાની જરૂર પડશે).\nQ. હું મારી જાતે જ અભ્યાસ સાહિત્યની પ્રીન્ટ કરી શકુ?\nતમે તમારા વ્યક્તિગત ઉપયોગ માટે અભ્યાસ સાહિત્યની પ્રિન્ટ કાઢી શકો છો. તમે નકલ કરી અથવા અન્ય કોઈને અભ્યાસ સાહિત્ય આપી શકશો નહી. નોંધ લો કે દરેક અભ્યાસ સાહિત્ય ધણા વધારે પાનાં ધરાવતુ હોય છે, તેથી તેની પ્રિન્ટ કાઢવા ઘણી શાહી અને કાગળનો ઉપયોગ થશે.\nQ. કોર્સના ગ્રેડ કેવી રિતે આપવામાં આવે છે?\nકોર્સ દરમિયાન તમારી પ્રગતિ પાંચ વિભાગીય પરીક્ષા અને એક અંતિમ વ્યાપક પરીક્ષા દ્વારા માપવામાં આવે છે. કોર્સનો તમારો અંતિમ ગ્રેડ આ છ પરીક્ષાનો સરેરાશ હશે.\nQ. મારા ગ્રેડનું ટ્રાન્સક્રીપ્ટ હશે?\nહા. જ્યારે તમે સાઇટમાં લૉગ ઇન કરો, ત્યારે તમે વેબપેજ ઉપર જમણી બાજુએ મારું એકાઉન્ટ મેનુ હેઠળ મારા ગ્રેડ જોઈ શકો છો.\nQ. કેવી રીતે હું અન્ય વિદ્યાર્થીઓ સાથે સંપર્કમાં રહી શકુ?\nતમે વેબસાઈટ મારફત અન્ય વિદ્યાર્થીઓ સાથે સંપર્ક કરી શકશો નહી, પરંતુ અમે તમને પ્રોત્સાહિત કરીએ છીએ કે તમે એક સ્થાનિક TTS શાળા અથવા અભ્યાસ સમૂહમાં અન્ય વિદ્યાર્થીઓ સાથે જોડાવ. નોંધ અને સૂચનાઓ માટે શાળા કેવી રીતે શરૂ કરવી જુઓ.\nQ. કેટલી પરીક્ષા હોય છે?\nદરેક કોર્સ માટે પાંચ વિભાગીય પરીક્ષા અને એક અંતિમ વ્યાપક પરીક્ષા હોય છે.\nQ. હું દરેક પરીક્ષા ક્યારે આપી શકું?\nપરીક્ષા આપવા માટે કોઇ નિશ્ચિત સમય હોતો નથી. તમે દરેક વિભાગના સાહિત્યનો અભ્યાસ કરી લો, પછી તમે તૈયાર હો ત્યારે કોઇપણ સમયે પરીક્ષા આપી શકો છો. યાદ રાખો કે છ પરીક્ષા આપવા માટે તમારી પાસે 50 દિવસ હોય છે. તમે તમામ છ પરીક્ષા ફાળવવામાં આવેલા સમયમાં પૂર્ણ કરો તેની ખાતરી કરવા અમે ગતિનું માર્ગદર્શન પૂરું પાડીએ છીએ જેથી તમે નિયમિત રહી શકો.\nQ. દરેક પરીક્ષામાં કેટલા પ્રશ્નો હોય છે?\nદરેક પરીક્ષામાં યાદચ્છિક રીતે સંભવિત પ્રશ્નોની મોટી યાદીમાંથી પસંદ કરાયેલા 50 પ્રશ્નો જેટલા હોય છે.\nQ. પરીક્ષામાં કઈ પ્રકારના પ્રશ્નો પૂછવામાં આવે છે?\nપરીક્ષામાં બહુવિધ પસંદગીના પ્રશ્નો અને સાચા/ખોટા પ્રશ્નોનું મિશ્રણ હોય છે. બહુવિધ પસંદગીના પ્રશ્નમાં, અમે પ્રશ્ન પુછી અને ઘણા વિકલ્પો માંથી યોગ્ય જવાબ પસંદ કરવા માટે તમને પુછીશું. સાચા/ખોટા પ્રશ્નોમાં, અમે એક નિવેદન આપીશું, અને તમે જે શીખ્યા છો તેના આધારે તે નિવેદન સાચું છે કે ખોટું તે ઓળખવાનું રહેશે. થોડા નમૂનાના પ્રશ્નો જોવા માટે અમારું કોર્સ સાહિત્યનો નમૂનો પૃષ્ઠ જુઓ.\nQ. પરીક્ષાઓમાં કઈ પ્રકારનું સાહિત્ય પૂછવામાં આવે છે?\nદરેક વિભાગ માટે, અમે તમને વાંચવા માટે અમુક પાનાં આપીશું, અને તે પાનાં માંથી પ્રશ્નો પુછીશું.પ્રશ્નો “અમલીકરણ” અથવા “વધુ અભ્યાસ માટે” નામના સોંપાયેલ વાંચન વિભાગ માંથી અથવા કમેન્ટ્રીના અભ્યાસ સાહિત્ય સિવાય અન્ય કોઈ સાહિત્યમાંથી પુછવામાં આવશે નહીં. વ્યાપક પરીક્ષા તમામ પાંચ વિભાગીય પરીક્ષાનું સાહિત્ય જ સમાવે છે.\nQ. પરીક્ષાના ગ્રેડ ક્યારે આપવામાં આવે છે?\nતમે પરીક્ષા પૂર્ણ કરો અને “જવાબો સબમિટ કરો” પર ક્લિક કરો, પછી તરત જ ગ્રેડ આપવામાં આવે છે.\nQ. પરીક્ષામાં મારાથી જે પ્રશ્નો ચૂકાય ગયા છે, તે હું જોઈ શકુ છુ?\nહા. તમે જે પ્રશ્નો ચૂકી ગયા છો તે અમે શોધી કાઢીએ છીએ કારણ કે તે શીખવા માટે એક ઉત્તમ તક છે. જ્યાંથી જવાબ મળ્યો હોય તે વિભાગને પુનરાવર્તિત કરી સારી રીતે તકનો લાભ લો અને યાદ રાખો કે એ જ પ્રશ્ન વ્યાપક પરીક્ષામાં પણ પુન: પુછાય શકે છે.\nQ. પરીક્ષા પૂર્ણ કરવાનો ચોક્કસ સમય હોય છે?\nના, અમે તમને દરેક પ્રશ્ન પર ધ્યાનથી વિચાર કરવા જરૂરી સમય લેવા માટે પ્રોત્સાહિત કરીએ છીએ.\nQ. પરીક્ષાની તૈયારીમાં મને મદદરૂપ કરવા કોઈ અભ્યાસ માર્ગદર્શિકા ઉપલબ્ધ હોય છે?\nહા. તમને પરીક્ષા સમયે ખબર હોવી જોઇએ તેવા મહત્વના શબ્દો અને ખ્યાલોનો સમાવેશ કરતી પાંચ અભ્યાસ માર્ગદર્શિકા હોય છે. તમારે વ્યાપક પરીક્ષાની તૈયારી કરવા તમામ પાંચ અભ્યાસ માર્ગદર્શિકાનો અભ્યાસ કરવાની જરૂર પડશે. નમૂનાની અભ્યાસ માર્ગદર્શિકા જોવા માટે અમારું કોર્સ સાહિત્યનો નમૂનો પૃષ્ઠ જુઓ.\nQ. પરીક્ષા આપતા સમયે હું મારા બાઇબલ, નોંધો અથવા અન્ય સાહિત્યનો ઉપયોગ કરી શકુ?\nના, પરીક્ષા શરુ કરતા પહેલા તમારે તમારું બાઇબલ, નોંધ, અને અભ્યાસ સાહિત્ય દૂર મૂકી દેવા જોઈએ.\nQ. આગામી વિભાગમાં જવા માટે મારે પરીક્ષામાં કેટલા ગુણ મેળવવા જોઈએ?\nવિદ્યાર્થીઓએ કોર્સના આગલા વિભાગ પર જવા પરીક્ષામાં ઓછામાં ઓછા 70% મેળવવા જરૂરી છે. આપણી શાળાનો ધ્યેય એ છે કે તમે સાહિત્ય વિશે શીખો, તેથી જો તમે 70% કરતાં ઓછા ગુણ મેળવો તો વધુ અભ્યાસ કરી અને ફરી પરીક્ષા આપી શકો છો. જેટલી વખત તમે પરિક્ષા આપો તેટલી વખત પ્રશ્નો યાદચ્છિક રીતે પસંદ કરાઈ અને પુછવામાં આવશે, તેથી તમને પ્રથમ વખત પુછવામાં આવ્યા હોય તેવા કેટલાક પ્રશ્નો બદલાઈ ગયા હશે. આગળના વિભાગમાં જવા માટે જરૂરી હોય તેટલી વખત તમે પરીક્ષા આપી શકો છો, પરંતુ અમે તમને પ્રોત્સાહીત કરીએ છીએ કે તમે મહેનત થી અભ્યાસ કરીને પ્રથમ વખતમાં જ પરિક્ષા પાસ કરી લો કારણ કે તમે કેટલી વખત પરિક્ષા આપો છો તેની નોંધ સિસ્ટમમાં થાય છે. ધ્યાનમાં રાખો કે તમને વ્યાપક પરીક્ષા પુનઃ આપવાની તક મળશે નહીં.\nQ. જે પરીક્ષા મેં 70% અથવા તેથી વધુ ગુણ સાથે પાસ કરી હોય તે ફરી આપી શકું?\nના. એકવખત તમે ઓછામાં ઓછા 70% સાથે પરીક્ષા પાસ કરો, એટલે એ જ ગ્રેડ આખરી ગણાશે.\nQ. કેવી રીતે હું વિસ્તૃત પરીક્ષા ફરી આપી શકું?\nતમને સાહિત્ય શીખવવામાં મદદ કરવા માટે તમે પાસ ન થાવ ત્યાં સુધી અમે તમને પાંચ વિભાગીય પરીક્ષાઓ પુનઃ આપવાની તક આપીએ છીએ. જો કે, તમને 70% કરતાં ઓછા ગુણ પ્રાપ્ત થયા હોય તો પણ તમે વ્યાપક પરીક્ષા ફરી આપી શકાતી નથી. આ અંતિમ પરીક્ષા તમે કોર્સમાંથી શું શિખ્યા છો તેનું સાચુ માપ છે.\nQ. પરીક્ષા દરમ્યાન કમ્પ્યુટર અથવા ઈન્ટરનેટ જોડાણમાં ખામી આવી જાય તો શું?\nસમસ્યા ઉકેલાઈ જાય ત્યારબાદ તમે પરીક્ષા પુનઃશરૂ કરી શકશો. જો તમારું ઇન્ટરનેટ જોડાણ તૂટક તૂટક રેહતુ હોય, તો તમે ઓફલાઇન પરીક્ષા ચાલુ રાખી અને તમારું કનેક્શન જ્યારે પાછું આવે ત્યારે જવાબો સબમીટ કરી શકો છો.\nQ. આ વેબસાઇટનો ઉપયોગ કરવા માટે ન્યૂનતમ કમ્પ્યુટર જરૂરિયાતો શું છે\nઅમારી વેબસાઇટ દરેક મુખ્ય બ્રાઉઝર્સની ઓછામાં ઓછી ત્રણ તાજેતરની આવૃત્તિઓ (ગૂગલ ક્રોમ, ફાયરફોક્સ, ઈન્ટરનેટ એક્સપ્લોરર, ઓપેરા, અથવા સફારી) સાથે સુસંગત હોય તે રીતે તૈયાર કરવામાં આવી છે. જો તમારુ કમ્પ્યુટર આમાંથી એક બ્રાઉઝર સાથે સુસંગત હશે, તો તમે ઓનલાઈન શાળાનો ઍક્સેસ કરવા માટે સક્ષમ હશો. સામાન્ય સૂચન તરીકે, જો તમે તમારા કમ્પ્યુટર પર આ સાઇટના જાહેર પૃષ્ઠો જોવા અને કોર્સ સાહિત્યનો નમૂનો ડાઉનલોડ કરવા અને જોવા માટે સમર્થ હોવ, તો તમે તમારા કમ્પ્યુટર દ્વારા ઓનલાઈન શાળાનો ઍક્સેસ કરવા માટે સક્ષમ હોવા જોઈએ.\nQ. ઈન્ટરનેટ જોડાણ ઉપલબ્ધ ન હોય ત્યારે હું અભ્યાસ કરી શકું છુ?\nફાઈલ ડાઉનલોડ કરવા, પરીક્ષા આપવા અને કોર્સમાં પ્રગતિ કરવા માટે તમારે ઈન્ટરનેટ જોડાણની જરૂર પડશે. તમે તમારો મોટા ભાગનો સમય અભ્યાસ સાહિત્ય વાંચવા માટે અને પરીક્ષા માટે તૈયારી કરવા ફાળવશો અને તમે તે ઑફલાઇન પણ કરી શકો છો જ્યારે તમે એક વખત ખાસ વિભાગ માટે અભ્યાસ સાહિત્ય અને અભ્યાસ માર્ગદર્શિકા ડાઉનલોડ કરી લો.\nQ. Through the Scriptures સાથે અભ્યાસ કરવા હું મારા ટેબ્લેટ અથવા મોબાઇલ ઉપકરણનો ઉપયોગ કરી શકુ છુ?\nઅમારી વેબસાઇટ મુખ્ય મોબાઇલ ઓપરેટિંગ સિસ્ટમ્સની (જેમ કે, એંડ્રોઈડ અને આઈઓએસ) ઓછામાં ઓછી તાજેતરની ત્રણ આવૃત્તિઓ સાથે સુસંગત હોય તે રીતે તૈયાર કરવામાં આવી છે. વધુમાં, તમારે પીડીએફ ફાઇલ જોવાની જરૂર પડશે જેના માટે ધણી એપ્લિકેશન્સ ઉપલબ્ધ છે, જેમાં થી અમૂક નિ:શુલ્ક પણ ઉપલબ્ધ છે. જો તમારા સ્માર્ટફોન અથવા ટેબલેટમાં આ થઈ શકતું હોય, તો તમે ઓનલાઈન શાળા માટે તેનો ઉપયોગ કરવા સક્ષમ હશો. સામાન્ય સૂચન તરીકે, જો તમે તમારા ઉપકરણ પર આ સાઇટના જાહેર પૃષ્ઠો જોવા અને કોર્સ સાહિત્યનો નમૂનો ડાઉનલોડ કરવા અને જોવા માટે સમર્થ હોવ, તો તમે તમારા ઉપકરણ દ્વારા ઓનલાઈન શાળાનો ઍક્સેસ કરવા માટે સક્ષમ હોવા જોઈએ.\nQ. હું મારો પાસવર્ડ અથવા મારા એકાઉન્ટ સાથે સંકળાયેલ ઇમેઇલ સરનામુ બદલી શકુ છુ?\nતમે તમારું ઇમેઇલ સરનામું અથવા પાસવર્ડ અહીંથી બદલી શકો છો.\nQ. હું અભ્યાસ સાહિત્ય ન જોઈ શકુ, અથવા તે યોગ્ય રીતે પ્રદર્શિત થતુ ન હોય તો મારે શું કરવું જોઈએ?\nડિજીટલ અભ્યાસ સાહિત્ય પીડીએફ ફોર્મેટમાં ઉપલબ્ધ કરવામાં આવે છે. આ ફાઇલ ખોલવા માટે તમારે એક પીડીએફ રીડરની જરૂર પડશે. તમને પીડીએફ ખોલવામાં મુશ્કેલી આવતી હોય અથવા તમને પ્રદર્શનમાં ભૂલ આવતી હોય જેમ કે લખાણની ઉપર સફેદ બોક્સ આવી રહ્યું હોય તો અમે તમને નિ:શુલ્ક એડોબ રીડરની વર્તમાન આવૃત્તિ અહીંથી ડાઉનલોડ કરવાની ભલામણ કરીએ છીએ.\nQ. વેબસાઇટ યોગ્ય રીતે કામ કરતી નથી. મારે શું કરવું જોઈએ?\nપ્રથમ તે વાતની ખાતરી કરો કે, તમે ગૂગલ ક્રોમ, ફાયરફોક્સ, સફારી, અથવા ઓપેરાની તાજેતરની આવૃત્તિ ચલાવી રહ્યા છો. જો સમસ્યા ચાલુ રહે તો, અમારા આધાર પૃષ્ઠ પર ભૂલની જાણ કરો. કૃપા કરીને તમે ભૂલનો અહેવાલ આપો તે સમયે ચોક્કસ રહો. તમે ઉપયોગ કરી રહ્યા છો તે બ્રાઉઝરની આવૃત્તિ, કોમ્પ્યુટર ઓપરેટિંગ સિસ્ટમ (ઉદાહરણ તરીકે, વિન્ડોઝ 8 અથવા મેક ઓએસ 10.10 યોસેમાઈટ), સમસ્યા બતાવે છે તે પૃષ્ઠનું વેબ સરનામું, સમસ્યાનું વર્ણન અને તમે કરેલ કોઈપણ ક્રિયાઓ જે સમસ્યામાં પરિણમી શકે છે તેનો સમાવેશ કરો.\nQ. મારી વ્યક્તિગત માહિતી સુરક્ષિત છે?\nતમારી વ્યક્તિગત માહિતી સુરક્ષિત રહે તેની ખાતરી કરવા માટે અમે દરેક પગલા લઈએ છીએ. અમારી વેબસાઇટ પર તમારા કમ્પ્યુટર માંથી થયેલ માહિતી જોડાણ એનક્રિપ્ટ થયેલ છે અને SSL ટેકનોલોજી દ્વારા સુરક્ષિત છે. તમારી નાણાંકીય માહિતી અમારા સર્વર પર ક્યારેય સંગ્રહિત થતી નથી અને તમારી ચુકવણી એક વિશ્વસનીય, ઉદ્યોગમાં પ્રમાણભૂત હોય તેવા ચુકવણી પ્રોસેસર દ્વારા સંચાલીત થાય છે.\nQ. મેં શરુ કરેલ કોર્સ હું કેવી રીતે ફરી ચાલુ કરી શકુ?\nજો તમે લૉગ ઇન ન કર્યું હોય તો, આ વેબપેજની ઉપર જમણી બાજુ પરની લીંકનો ઉપયોગ કરીને લોગ ઈન કરો, અથવા જો તમે પહેલાથી જ લોગ ઈન કરેલ હોય, તો આ વેબપેજની જમણી બાજુ ઉપર આવેલુ મારું એકાઉન્ટ પર ક્લિક કરો. મારું એકાઉન્ટ પૃષ્ઠ પર, કોર્સ ચાલુ રાખો તેવુ દર્શાવતા લાલ બટન પર ક્લિક કરો. આ તમારા વર્તમાન કોર્સના પ્રથમ પૃષ્ઠ પર લઈ જશે. ત્યાંથી, તમે જ્યાંથી છોડ્યું હોય ત્યાંથી શરુ કરી શકો છો.\nQ. મેં જે કોર્સ પહેલી થી જ પૂર્ણ કરી લીધો છે તે ફરી શરુ કરી શકુ?\nના. જો કે તમે અગાઉ જે શીખ્યા છો તે તાજું કરવા અભ્યાસ સાહિત્યની પુન: મુલાકાત લેવા માટે અમે તમને પ્રોત્સાહિત કરીએ છીએ.\nQ. મારા અભ્યાસ સાહિત્યની ડિજિટલ નકલ ખોવાઇ ગઈ છે. હું બીજી નકલ કેવી રીતે ડાઉનલોડ કરી શકુ?\nતમે જ્યારે કોર્સમાં પ્રવેશ મેળવેલ છે ત્યારે કોર્સ સાહિત્યનો સંપૂર્ણ વપરાશ મળવો છો. તમે તમારા વર્તમાન કોર્સના શરૂઆત કરો પૃષ્ઠ પર જઈને અભ્યાસ સાહિત્ય ફરી ડાઉનલોડ કરી શકો છો. તમારો વપરાશ સમાપ્ત થઈ જાય ત્યારે પણ તમે તે જોઇ શકો તે માટે ડાઉનલોડ કરેલી તમામ ફાઈલો તમારા કમ્પ્યુટર પર એક સુરક્ષિત સ્થાને સંગ્રહિત કરો. કમ્પ્યુટરમાં ખામી આવવાના બનાવમાં નુકસાન ટાળવા બેકઅપ નકલો રાખવાની પણ અમે તમને સલાહ આપીએ છીએ.\nQ. મારા અભ્યાસ સાહિત્યની ડિજિટલ નકલ મારા થી ખોવાઈ ગઈ છે અને મારા કોર્સની વપરાશ સમયસીમા સમાપ્ત થઈ ગઈ છે. હું બીજી નકલ કેવી રીતે ડાઉનલોડ કરી શકુ?\nકોર્સ સમાપ્ત થઈ ગયા બાદ સાહિત્યનો વપરાશ મેળવવાનો એક માત્ર રસ્તો, નાની ફી ચુકવીને કોર્સને પુન: શરુ કરવાનો છે. તમે મારું એકાઉન્ટ પૃષ્ઠ પર જઈને આમ કરી શકો છો. જો તમે હાલમાં અન્ય કોર્સમાં પ્રવેશ મેળવેલ હોય, તો તમે એક સમયે માત્ર એક જ કોર્સનો વપરાશ કરી શકો છો, તેથી તમે બીજો કોર્સ પુન: શરુ કરો તે પહેલાં, તમારે પ્રથમ કોર્સ પુર્ણ કરવો જરૂરી છે. એક વખત તમે તમારા કોર્સને પુન: શરુ કરો, તો ખૂટતી ફાઇલો ડાઉનલોડ કરવા માટે તમે કોર્સના કોઈપણ પૃષ્ઠો પર ફરી વખત જઈ શકો છો.\nQ. મને મારો પાસવર્ડ ભૂલાઈ ગયો છે.હું કેવી રીતે મારુ એકાઉન્ટ વપરી શકુ?\nતમે તમારો પાસવર્ડ અહીંથી રીસેટ કરી શકો છો. તમે તમારું ઇમેઇલ સરનામું અથવા સભ્ય નામ દાખલ કરશો એટલે અમે તમને તમારો પાસવર્ડ રીસેટ કરવાની લિંક ધરાવતો એક ઇમેઇલ મોકલીશું.\nQ. સાઇન ઇન કરતી વખતે મેં જે ઇમેઇલ સરનામુ વાપર્યું હતુ તે હવે મારા વપરાશમાં નથી. હું કેવી રીતે મારુ એકાઉન્ટ વપરી શકુ?\nતમે તમારા જૂના ઇમેઇલ એકાઉન્ટનો વપરાશ ધરાવતા નથી, તેમ છતાં તમે હજુ પણ તમારું જૂનુ ઇમેઇલ સરનામુ દાખલ કરીને વેબસાઇટ પર પ્રવેશ મેળવી શકો છો. ત્યારબાદ, મારું એકાઉન્ટ પૃષ્ઠ પર જઈને નવા ઇમેઇલ સરનામા માટે તમારા એકાઉન્ટને બદલવા માટે તમારા પાસવર્ડ અને એકાઉન્ટ માહિતીમાં ફેરફાર કરો પસંદ કરો. ત્યાર બાદ તમે તમારા નવા ઇમેઇલ સરનામાની મદદથી વેબસાઈટમાં પ્રવેશ કરી શકશો.\nQ. હું અન્ય કોઈ સાથે મારું એકાઉન્ટ વહેંચી શકુ?\nના. દરેક વ્યક્તિને તેના અથવા તેણીના પોતાના એકાઉન્ટની જરૂર પડશે.\nQ. હું અન્ય વ્યક્તિને મારું એકાઉન્ટ તબદીલ કરી શકુ?\nQ. મને ક્યાંથી આધાર મળશે?\nઅમે પહેલેથી જ તમારા પ્રશ્નનો જવાબ નથી આપ્યો તેની ખાતરી કરવા માટે કૃપા કરીને વારંવાર પૂછાતા પ્રશ્નો જોવા. જો તમે એક સ્થાનિક TTS શાળા અથવા અભ્યાસ સમૂહનો ભાગ હોવ, તો તમે સમૂહના ડીન અથવા સમૂહના અન્ય સભ્યોને મદદ માટે પૂછી શકો છો. જો તેમ છતા તમને મદદની જરૂર હોય તો, તો અમારો સંપર્ક અમારા આધાર પૃષ્ઠ પર થી કરી શકો છો. જવાબ આપવા માટે અમને થોડા દિવસનો સમય આપો, ખાસ કરીને જો તમે ઇંગલિશ સિવાયની અન્ય ભાષામાં અમને લખી રહ્યા હોવ.


વરસાદની ઋતુમાં બીમારીઓ નહીં આવે પાસે, જો મધ હશે પાસે | Super Health Benefits of Honey During Monsoon - Gujarati BoldSky\nવરસાદની ઋતુમાં બીમારીઓ નહીં આવે પાસે, જો મધ હશે પાસે\n| Published: Friday, December 2, 2016, 11:00 [IST]\nઆપણે સૌ જાણીએ છીએ કે વરસાદની ઋતુમાં આપણએ બહુ જલ્દી-જલ્દી બીમાર પડીએ છીએ. એવું એટલા માટે, કારણ કે આ દરમિયાન આપણા શરીરની ઇમ્યુૉનિટી નબળી પડી જાય છે અને થોડાક વરસાદમાં પલડી જવાથી આપણે બીમાર પડી જઇએ છીએ.\nપરંતુ મિત્રો, જો આયુર્વેદની માનીએ, તો આપણી પાસે મધ છે કે જે એંટી-ઑક્સીડંટ અને એંટી-બૅક્ટીરિયલ ગુણોથી ભરપૂર હોય છે. મધનું એક ચમચી દરરોજ સેવન કરવાથી આપણું શરીર વરસાદની તમામ બીમારીઓથી બચી રહી શકે છે. આવો જાણીએ મધ આપણું રક્ષણ કેવી રીતે કરશે... ?\nવાયરલ ફીવર અને શરદી-ઉધરસ સામે લડે : મધમાં એંટી-ઑક્સીડંટ અને રોગાણુરોધી ગુણો હોય છે કે જે ઉધરસ તથા ગળાની સમસ્યામાં રાહત પ્રદાન કરે છે. એવા લોકો કે જેમને રેસ્પિરેટ્રી ટ્રૅક ઇન્ફેક્શન હોય છે, તેમના માટે પણ મધ લાભકારક છે. 1 કપ ગરમ પાણીમાં 1 ચમચી લિંબુનું જ્યુસ તથા 1 ચમચી મધ મિક્સ કરી ધીમે-ધીમે સેવન કરવું જોઇએ.\nપેટનાં ચેપમાંથી રાહત અપાવે : મધમાં પ્રોબાયોટિક્સ હોય છે કે જે એક સારૂં બૅક્ટીરિયા હોય છે. તે પેટનાં ચેપ તેમજ ફૂડ પૉઇઝનિંગ સામે આપમું રક્ષણ કરશે. તેથી દરરોજ 1 ચમચી મધનું સેવન કરવાનું ન ભૂલો.\nઇમ્યુનિટી વધારે : મધમાં એંટી-ઑક્સીડંટ હોય છે કે જે ચેપ સામે લડવામાં સહાયક હોય છે. 1 ચમચી મધ, 1 ચમચી આદુનો રસ તથા લિંબુનો રસ મેળવી ગરમ પાણી સાથે પીવો. તેનાથી આપની ઇમ્યુનિટી વધશે.\nબૅક્ટીરિયલ ઇન્ફેક્શનથી બચાવે : મધમાં એંટી-બૅક્ટીરિલ તથા એંટી-ફંગલ ગુણો હોય છે. તે બૅક્ટીરિયા તેમજ જર્મ્સ સામે લડવામાં મદદ કરે છે. વરસાદનાં કારણે કૉલેરા તથા ડાયરિયા ન થઈ જાય, તેના માટે આપે મધનું સેવન જરૂર કરવું જોઇએ.\nRead more about: health disease મધ ચોમાસું બીમારી આરોગ્ય\nDue to the numerous health benefits that come along with honey, it was also considered as one of the chief ingredients in Ayurvedic medication.\nStory first published: Friday, December 2, 2016, 11:00 [IST]


Gujarati News » Health tv9 stories » Amul launches camel milk in the gujart know benefits of camel milk\nAmulએ વેચવાનું શરૂ કર્યું સૌથી ખાસ અને ઘણું મોંઘું દૂધ જેની કિંમત છે રૂ.100 પ્રતિ લીટર, સૌથી પહેલા ગુજરાતમાં શરૂ થયું તેનું વેચાણ VIDEO\nPublish Date - 12:18 pm, Wed, 23 January 19\nગુજરાતમાં અને દેશભરમાં દૂધ અને દૂધની બનાવટો માટે અમૂલ નામ મોખરે ગણાય છે. ત્યારે અમૂલે છેલ્લા 3-4 દિવસથી એવ એવું દૂધ વેચવાનું શરૂ કર્યું છે જેના ઘણાં ફાયદાઓ છે અને સામે તેની કિંમત પણ વધારે છે.\nવડાપ્રધાન નરેન્દ્ર મોદીએ ગુજરાતના આણંદમાં એક કાર્યક્રમમાં ઉંટડીના દૂધના ફાયદાઓ વિશે વાત કરી હતી. અને હવે આશરે ત્રણેક મહિના બાદ ગુજરાત કૉ-ઓપરેટિવ મિલ્ક માર્કેટિંગ ફેડરેશને મંગળવારે ગુજરાતના કેટલાક બજારોમાં અમૂલ ફ્રેશ કેમલ મિલ્ક લૉન્ચ કરવાની જાહેરાત કરી છે. જેમાં ગાંધીનગર, અમદાવાદ અને કચ્છનો સમાવેશ થાય છે.\nઅમૂલ ‘ફ્રેશ કેમલ મિલ્ક’ પાઉચમાં નહીં પરંતુ બોટલ્સમાં આવશે અને તે 500ml દૂધની કિંમત 100 રૂપિયા હશે.\nGCMMFના એક અધિકારીના જણાવ્યા પ્રમાણે આ દૂધની3દિવસની શેલ્ફ લાઈફ હશે. અને તેને ઠંડામાં રાખવું પડશે.\nઅગાઉ અમૂલ ઉંટડીના દૂધનો ઉપયોગ ચોકલેટની બનાવટમાં કરી ચૂક્યું છે અને હવે અમદાવાદ, ગાંધીનગર અને ભૂજ જેવા માર્કેટમાં ઉંટડીના દૂધનું વેચાણ શરૂ કરવામાં આવ્યું છે.\nઆ અંગે અમૂલના મેનેજિંગ ડાયરેક્ટર આર.એસ.સોઢીએ TV9 ગુજરાતીને કહ્યું,\n“ભારતમાં સૌપ્રથમ વાર ઉંટડીનું દૂધ અમૂલ દ્વારા લૉન્ચ કરવામાં આવ્યું છે. કચ્છમાં હજારો કેમલ બ્રીડર્સ છે જેમને દૂધની યોગ્ય કિંમત જ નહોતી મળી રહી. કોઈ ઉંટડીનું દૂધ જ નહોતું ખરીદતું. પરંતુ અમે બધું જ ઓર્ગેનાઈઝ્ડ રીતે કર્યું. હવે આ પશુપાલકોને પહેલા કરતા દૂધના બમણા ભાવ મળે છે.”\nસાથે જ MDએ જણાવ્યું કે હાલ ભૂજ સહકારી સંઘ ખાતે તેનુ પ્રોસેસિંગ કરવામાં આવી રહ્યું છે. અને ત્યાંથી જ પેક થઈ રેફ્રિજરેટેડ ગાડીઓમાં અમદાવાદ-ગાંધીનગરના માર્કેટમાં પહોંચાડવામાં આવે છે.\nહજી અમૂલે ઉંટડીના દૂધને લૉન્ચ કર્યે 3-4 દિવસ થયા છે ત્યાં લોકો તરફથી પણ સારો રિસ્પોન્સ મળી રહ્યો હોવાની વાત એમડીએ કરી.\nકેમ ખાસ છે ઉંટડીનું દૂધ?\nગયા વર્ષે સપ્ટેમ્બર મહિનામાં ગુજરાત-આણંદની મુલાકાતે આવેલા વડાપ્રધાન નરેન્દ્ર મોદીએ પણ ઉંટડીના દૂધના લાભ કહ્યા હતા. ત્યારે ઉંટડીના દૂધના મુખ્ય ફાયદાઓ જોઈએ તો…\nડાયાબિટીસમાં આપે છે આરામ\nઉંટડીનું દૂધ ડાયાબિટીસના દર્દીઓ માટે રામબાણ સમાન છે. ઉંટડીના એક લીટર દૂધમાં 52 યૂનિટ ઈન્સ્યુલિન મળી આવે છે. જે અન્ય પ્રાણીઓના દૂધમાં મળતા ઈન્સ્યુલિન કરતા ઘણું વધારે છે. ઈન્સ્યુલિન શરીરમાં પ્રતિકારક શક્તિ વધારે છે. તેનું નિયમિતપણે સેવન કરવાથી થોડા મહિનાઓમાં જ ડાયાબિટીસમાં ફરક જોઈ શકાય છે.\nસરળતાથી પચી જાય છે\nઉંટડીનું દૂધ પચવામાં સરળ હોય છે. દૂધમાં શર્કરા, પ્રોટીન, કેલ્શિયમ, કાર્બોહાઈડ્રેટ, સુગર, ફાઈબર, લેક્ટિક અમ્લ, આયર્ન, મેગ્નેશિયમ, વિટામિન એ, વિટામિન ઈ, વિટામિન બી2, વિટામિન સી, સોડિયમ, ફાસ્ફોરસ, પોટેશિયમ, ઝિંક, જેવા તત્વો મળી આવે છે. તે તત્વો શરીરને સુંદર અને નિરોગી બનાવે છે.\nબીમારીઓથી બચાવે છે\nઉંટડીના દૂધમાં વિટામિન અને ખનીજ ભરપૂર પ્રમાણમાં હોય છે. તેમાં મળી આવતું એન્ટિ બૉડી શરૂરને બીમારીમાંથી બચાવે છે.\nસ્કિનની સમસ્યામાં મળે છે રાહત\nબીમારીઓમાં રાહત આપતું ઉંટડીનું દૂધ સ્કિન માટે ફાયદાકારક છે. ઉંટડીના દૂધમાં રહેલું અલ્ફા હાઈડ્રોક્સિલ અમ્લ ત્વચાને ગ્લો અપાવે છે. આ જ કારણ છે કે ઉંટડીના દૂધનો ઉપયોગ સૌંદર્યસંબંધી પ્રોડક્ટ્સ બનાવવામાં કરાય છે.\nહાડકા મજબૂત કરે છે\nઉંટડીના દૂધમાં ભરપૂર પ્રમાણમાં કેલ્શિયમ હોય છે. તેના સેવનથી હાડકા મજબૂત બને છે. સાથે લોહીમાંથી ટોક્સિન્સ દૂર થાય છે અને લિવર સાફ રહે છે.\nબાળકના વિકાસ માટે ફાયદારૂપ\nએટલું જ નહીં, ઉંટડીના દૂધનું નિયમિતપણે સેવન કરવાથી બાળકના મગજનો વિકાસ વધુ સારો થાય છે. બાળકની સમજવા-વિચારવાની શક્તિ વધે છે. સાથે ઉંટડીનું દૂધ બાળકને કુપોષણથી બચાવે છે.\nદિવાળી 2018થી GCMMF ઉંટડીનું દૂધ લોન્ચ કરવાની યોદના બનાવી રહ્યું હતું. હાલ ભૂજમાં 20 હજાર લીટરનો પ્લાન્ટ લગાવવામાં આવ્યો છે.\nકચ્છમાં ઉંટડીનું દૂધ એકત્ર કરતી સરહદ ડેરીના અધિકારીઓએ કહ્યું કે હાલ ગાયનું દૂધ દૂધ ઉત્પાદકો માટે 28-30 રૂપિયે લીટર મળે છે જ્યારે કે ગુજરાતમાં ઉંટનું દૂધ 50-55 રૂપિયે લીટર મળે છે.\nઉંટડીના દૂધમાંથી બને આ પણ\nઉંટડીના દૂધમાંથી સુગંધિત દૂધ, ચા, કૉફી તેમજ કુલ્ફી પણ બનાવવામાં આવે છે. સાથે જ રાજસ્થાનમાં તો ઉંટડીના દૂધમાં પેંડા, બરફી, ગુલાબજાંબુ, આઈસક્રિમ, મીઠાઈ અને ચોકલેટ પણ તૈયાર કરાઈ રહી છે. તો જેમ અન્ય દૂધમાંથી પનીર, ઘી અને માખણ બનાવો તેમ ઉંટડીના દૂધમાંથી પણ બનાવી શકાય છે.\nઉલ્લેખનીય છે કે પહેલા ઉંટડીના દૂધને ખાદ્ય પદાર્થ નહોતું મનાતું એટલે ઉંટપાલકો તેને વેચી નહોતા શક્તા. પરંતુ આખરે ભારતીય ખાદ્ય સુરક્ષા અને માનક પ્રાધિકરણે ફેબ્રુઆરી, 2017માં તેને ખાદ્ય પદાર્થની માન્યતા આપી અને FSSAI તરફથી લીલી ઝંડી મળ્યા બાદ બજારમાં આ દૂધનું વેચાણ શક્ય બન્યું છે.\nવિવિધ દૂધની કિંમતો આ પ્રમાણે છે\nઅમૂલ ફ્રેશ કેમલ મિલ્ક- રૂ.100 પ્રતિ લિટર\nઅમૂલ ડાયમન્ડ- રૂ.54 પ્રતિ લિટર\nઅમૂલ ગોલ્ડ- રૂ.52 પ્રતિ લિટર\nઅમૂલ શક્તિ- રૂ.48 પ્રતિ લિટર\nઅમૂલ કાઉ (ગાય) મિલ્ક- રૂ.44 પ્રતિ લિટર\nઅમૂલ તાજા- રૂ.40 પ્રતિ લિટર


એક રાત જંગલમાં | Gujarati Thriller Story | Ujas Vasavada\nએક રાત જંગલમાં\nGujarati Story : #3517 Gujarati Story Thriller : #175\njungle lion gun\n"સંજલા આજે પેપર પુરા થઈ ગયા હવે તો જંગલમાં રખડવા જવું જોઈએ!"\n"અરે યાર બાપુજી ના પાડે છે. તું દિવસે જવાનું ગોઠવ તો હા પાડશે."\n" મને લાગે છે તું પોતે જ બાપુજીનું નામ વચ્ચે લઈને દિવસે ગોઠવાનું કહે છે. તને ડર લાગતો હોય તો રહેવા દે! હું, કમલેશ અને ભાવેશ અમે જઈશું. કેમ ભાવલા- કમલા બરોબર ને!! આપણે સીધા જ કાકા સાથે વાત કરીએ."\n" સારું હું બાપુજીને પૂછીને રાત સુધીમાં કહું."\nભાવેશ, વિમલ, કમલેશ અને સંજય ચારેય મિત્રો વાણિજ્ય શાખામાં કોલેજના છેલ્લા વર્ષમાં અભ્યાસ કરતાં હતાં. ચારેય વચ્ચે ગાઢ મિત્રતા હતી. કોલેજમાં દરેક પ્રવૃતિઓમાં આગળ હતાં. તે લોકો ચાંડાળ ચોકડી તરીકે ઓળખાતી હતી.\nસંજયના બાપુજી ફોરેસ્ટ ઓફિસર હતાં. તેઓ સંજય અને એમના મિત્રોને ગીરના જંગલમાં અવારનવાર એમની સાથે લઈ જતાં. ક્યારેક તેઓ કોઈ ફોરેસ્ટ ઓફીસરને પણ મોકલતાં હતાં. છેલ્લે તેઓ એક વર્ષ પહેલાં વેકેશનમાં જ જંગલમાં ફરવા ગયેલાં ત્યારે વિમલે નીલગાય અને હરણોની પાછળ દોડી તોફાન કર્યા હતા અને તેથી સંજયના બાપુજી પણ ખુબજ ગુસ્સે થયેલા હતાં. તેથી આ વખતે સંજય જંગલમાં જવાનું બાપુજીને કહેવાનું ટાળતો હતો. પણ સંજયને મનમાં ભય પણ હતો કે આ વિમલ સીધુ જ બાપુજીને પૂછશે અને બાપુજી તેના પર ગુસ્સે થશે તો વર્ષોની મિત્રતા ગુમાવશે અને અન્ય મિત્રો વચ્ચે પણ તેનું ખરાબ દેખાશે. તેથી સંજય પોતે જ બાપુજીને મનાવવાનું વિચારેલું હતું. સંજયના બાપુજીએ ક્યારેય પણ સંજયની કોઈપણ માંગણીની ના નહોતી કહેલી. આ વખતે પણ સંજય બાપુજીને પૂછતાં, "બાપુજી.. વેકેશન શરૂ થયું એટલે મારા મિત્રો જંગલમાં રાત્રે ફરવા જવા ઈચ્છે છે, તો તમે કંઈક વ્યવસ્થા કરાવી આપશો?" સંજયના બાપુજી થોડું વિચારીને "સારું તમે લોકો સાંજે6વાગ્યા સુધીમાં ચેક પોસ્ટએ પહોંચી જજો ત્યાંથી નાઈટ પેટ્રોલિંગવાળી જીપમાં ઓફિસર સાથે ફરજો."\nસંજય બાપુજીએ આપેલી અનુમતિ અને સાંજે6વાગે ચૅકપોસ્ટ પહોંચવાની વાત જણાવે છે. ચારેય મિત્રો જરૂરી તૈયારીઓ સાથે નિર્ધારિત સમયે ગીર જંગલમાં દાખલ થવાના પૂર્વ દ્વારે એકઠા થાય છે. ચારેય મિત્રોમાં જબરો ઉત્સાહ હતો. રાત્રીના ઘનઘોર જંગલના અંધકારમાં ફરવા જવાનો મળેલો મોકો ઉજવવાના મૂડમાં હતાં.\nરાત્રી પેટ્રોલિંગ માટે ચૅકપોસ્ટ પર ડ્યુટી પર રાજેન્દ્રસિંહ નામના ઓફિસર હતાં. એમને સૌ હુલામણા નામ રાજભાથી બોલાવતાં હતાં. રાજભા પણ મોજીલા સ્વભાવના હતા તેઓ પણ 21-22 વર્ષની ઉંમરે સંજય અને તેના મિત્રોની જેમ જંગલો ખેડવાનો શોખ હતો. અને એમના અદમ્ય શોખના લીધે એમણે જંગલ ખાતાની નોકરી સ્વીકારી હતી.\nધીરે ધીરે રાત્રીનો અંધકાર જામી રહ્યો હતો જંગલમાં રાત્રી પક્ષીઓ, પશુઓના, જીવ જંતુઓના વિવિધ અવાજનું મિશ્રણ સંભળાતું હતું. રાજભા ચારેય મિત્રોને દેશી કાઠિયાવાડી ભાણું રાત્રી ભોજનમાં જમાડે છે. અને રાત્રીના 10 ના સુમારે રાજભા જીપમાં ચારેય મિત્રોને લઈ પેટ્રોલિંગમાં નીકળી પડે છે.\nમે મહિનાની ગરમીના દિવસો દરમ્યાન ગીરના ડાલામથ્થાઓ રાત્રીના ઠંડકમાં ટહેલવા નીકળતાં હોય છે. રાજભા આ ગીરની શાન એવા જંગલના રાજા સિંહો વિશેનાં વિવિધ અનુભવોની વાત કરતાં જંગલના ગાઢ અંધકારને જીપની હેડલાઈટથી થતાં શેરડાથી ચીરતાં સિંહોની પાણી પીવાની પ્રથમ કુંડી સુધી પહોંચે છે.\nરાજભા પહેલાં જીપમાંથી નીચે ઉતરી ટોર્ચથી દૂર પ્રકાશ ફેંકી આજુબાજુના વિસ્તારમાં જંગલી જનાવર ન હોવાની ખાતરી કરે છે અને ત્યાર બાદ સંજયને તેના મિત્રો સાથે નીચે ઉતરી આવવાનું કહે છે. સંજય અને તેના ત્રણેય મિત્રો નીચે આવતા રાજભા સિંહના પગલાં બતાવે છે, " જુઓ ... આ સિંહના પગલાં છે અને બે અલગ અલગ માપના છે એટલે અહીં આ જગ્યાએ થોડી ક્ષણો પહેલા જ બે સિંહો અથવા સિંહ-સિંહણ પાણી પીવા આવ્યા હશે." ઉત્સુકતા વશ વિમલ પૂછે છે, " થોડી ક્ષણો પહેલાં જ આવ્યા એ કઈ રીતે કહી શક્યા?" રાજભા છોકરાઓને સમજાવતાં, " પંજાના આ નિશાનમાં માટીના આ ઉપસેલ ભાગને હળવા હાથે અડકતાં એ તરત ભાંગી પડે નહીંતર આ ઉપસેલ ભાગ કડક જામી જાય."\nવિમલ તેની જીજ્ઞાશા મુજબની પ્રશ્નોત્તરી કરતો હતો અને રાજભા તેના સંતોષકારક જવાબ આપી રહ્યાં હતાં. ત્યાં સંજય અને કમલેશને પાછળ કંઈક સળવળાટનો અનુભવ થયો. તેઓ પાછળ વળી નજર ફેલાવે છે તો કોઈ માણસના ભાગવાનો ભાસ થાય છે.\nસંજય રાજભાને આ સળવળાટ વિશે કહે છે. રાજભા તેની ટોર્ચ અવાજ તરફ ફેંકે છે પણ કંઈ દેખાતું નથી. રાજભા સંજય અને તેના મિત્રોને જીપમાં બેસવાનું કહે છે અને પોતે હાથમાં મોટી લાકડી(દંડ) અને ટોર્ચ સાથે અવાજની દિશામાં જાય છે. વિમલ તેના ઉત્પાતિયા સ્વભાવને વશ રાજભાની પાછળ જવા જીપમાંથી ઉતરે છે. જીપનો ડ્રાઈવર તેને રોકે છે પરંતુ વિમલ તેને ભોળવી રાજભા પાછળ જાય છે. વિમલ પાછળ સંજય અને કમલેશ પણ જાય છે. ભાવેશ ડરતો હોવાથી તે ડ્રાઇવર સાથે જીપમાં જ બેસી રહે છે. રાજભાના ગયાને થોડો સમય વીતી ગયો હોય વિમલ,સંજય અને કમલેશ તેને પકડી શકતાં નથી અને જંગલમાં ભૂલા પડે છે.\nવિમલ જંગલમાં કેડી રસ્તા પર પોતાના મોબાઈલની ટોર્ચ લાઈટ વડે આગળ વધે જાય છે અને સંજય-કમલેશ પાછળ ખેંચાયા કરે છે. સંજય મનોમન ગભરાયો હોય છે કે તેના બાપુજીને ખબર પડશે તો આ વખતે તેની ખેર નથી. ત્યાં ગીરના સાવજની ડણક સંભળાય છે. ત્રણેય મિત્રો સ્થિર થઈ જાય છે. તેઓની આજુબાજુમાં સિંહ હોવાનો અંદેશો આવે છે. સંજય વધુ વિચાર્યા વગર વિમલના હાથમાંથી મોબાઈલ ટોર્ચ લઈ ડણક ની દિશામાં દૂર પ્રકાશ ફેંકે છે. ત્યાં ચળકતી આંખો, ઘટાદાર કેશવાહી વાળો કદાવર સિંહ સુતેલો જોવા મળે છે. અને તેની સાથે અન્ય ત્રણ સિંહો બેઠેલા જોવા મળે છે.\nત્રણેય જણા સિંહની હિલચાલ જોવા થોડી વાર રોકાય છે. ત્યાં મોબાઈલના ટોર્ચલાઈટથી ભડકી સુતેલો સિંહ બેઠો થાય છે અને એમની આગવી અદામાં ગર્જના કરે છે. સિંહની ગર્જના સાંભળી ત્રણેય મિત્રો ડર્યા હોય પરત દોડવા લાગે છે. દોડતાં થોડીવારે જીપ પાસે પહોંચે છે પણ રાજભા પરત આવેલા ન હતા. સંજય ડ્રાઇવરને જીપમાં રહેલ વોકી ટોકી વડે રાજભાનો સંપર્ક કરવા પ્રયત્ન કરે છે પણ તેનો સંપર્ક થતો નથી. જીપના ડ્રાઇવરને કંઈક અઘટિત ઘટ્યાનું અનુમાન થતા છોકરાઓને લઈ પરત ચેક પોસ્ટ પર ફરે છે.\nચૅકપોસ્ટ પર પહોંચી સંજય તેના બાપુજીને બોલાવે છે. અને ચેકપોસ્ટ પરના ફોરેસ્ટના સાથી બીજા અધિકારીઓને જાણ કરી નિયમ મુજબ રાજભાની શોધખોળ શરૂ કરે છે. સંજયના બાપુજી તેની જીપ લઈ તાબડતોબ ચૅકપોસ્ટ પર બીજા બે અધિકારી સાથે પહોંચે છે. સંજય બધી વાત તેના બાપુજીને કરે છે અને ડ્રાઇવર સંજયના બાપુજીને જે લોકેશન પર લઈ જાય છે, જ્યાંથી રાજભા જંગલમાં ગયા હતાં.\nજંગલ ખાતાના અન્ય અધિકારી પણ પાછળ બીજી જીપમાં આવી પહોંચે છે અને ધીરે ધીરે કેડીઓ પસાર કરી આગળ વધે છે. થોડે દૂર પહોંચતાં મારણની ગંધ આવવા લાગે છે. કેડીઓમાં આડા ઝાડ પાન દૂર કરી જંગલ મધ્યે પહોંચતા તીવ્ર માંસની ગંધ આવે છે. સામે ઝાડ નીચે ચાર સિંહો કોઈ મારણ ફરતે બેસી મિજબાની કરતાં દેખાય છે.\nસંજયના બાપુજી નાઈટમોડ ટેલિસ્કોપથી ક્યાં પ્રાણીનું મારણ કર્યું છે એ જુએ છે. અને મોંમાંથી ઉદગાર નિકળી પડે છે, "ઓહ... શીટ... ઓફિસર એરગનનું ફાયરિંગ કરો આ સિંહો રાજભાના શરીરને ચૂંથી રહ્યા છે." અન્ય એક અધિકારી તુરંત જીપ તરફ દોડી સિંહને બેભાન કરવાની એરગન લઈ આવી સિંહો પર ફાયરિંગ કરે છે. સિંહો બેભાન થાય છે અને રાજભાના મૃત ચૂથાયેલાં શરીરને સિંહો પાસેથી છોડાવી લાવે છે.\nચારેય મિત્રો આ દ્રશ્ય જોઈ સુન્ન થઈ જાય છે. કોઈને કંઈ સુઝતું હોતું નથી. તે ચારેયને મનોમન ગુનાહીત કામ કર્યાનો ભાવ જાગે છે અને તેઓના લીધે જ સિંહ ભડકયાં હશે ને રાજભા પર હુમલો કર્યો હશે. પણ સંજયના મગજમાં એક પ્રશ્ન ઉદભવે છે. સિંહો તો અમે જે દિશામાં ગયેલા તેની વિરૂદ્ધ દિશામાં રાજભા ગયાં હતાં અને મને જે સળવળાટ સંભળાયો હતો તેની પાછળ તો કોઈ માણસ હતો.\nસંજય બે દિવસ બાદ આ ઘટનાની વાત તેના બાપુજીને કરે છે. સંજયના બાપુજી સંજયની વાત સાંભળી રાત્રે જંગલમાં જવાની વાત કરે છે. આ વખતે સંજય તેના બાપુજી સાથે હોય અને કંઈક અન્ય ઘટના ઘટ્યાના સંદેહ સાથે સત્ય હકીકત ચકાસવા જાય છે. સંજયના બાપુજી સંજયની ચીંધેલી દિશામાં રાત્રીના અંધકારમાં ધીમે પગે આગળ વધે છે. જંગલમાં વધુ અંદર જતાં ચંદનના લાકડાઓના ઢગ જોવા મળે છે.\nસંજયને તો જે વસ્તુ મળી હતી તેનો અંદેશો ન હતો પણ સંજયના બાપુજીને બહુજ મોટી સફળતા મળ્યાંનો તાગ મેળવી લે છે. સંજયના બાપુજી વોકી ટોકી પર જંગલ ખાતાના અન્ય હથિયાર ધારી ટુકડીઓને બોલાવે છે. ચંદનના ઢગની ફરતે બધા અધિકારીઓ છુપાઈને છટકું ગોઠવે છે.\nરાત્રીના એક વાગ્યાના સુમારે ચંદનના લાકડાઓ ચોરવાની જંગલી ટુકડી ત્યાં આવી પહોંચે છે. પણ ફિલ્મી ડ્રામાને અંતે ચંદન ચોર ની ટિમ ઝડપાઇ જાય છે. રાજભાની મૃત્યુનું પગેરું પણ આ ચંદનચોર ટુકડીએ જ પહોંચે છે. રાજભાને ખબર પડતાં તેઓ એકલાં જ આ ચંદન ચોરોને પકડવા નીકળી પડ્યા હોય છે પણ તે એકલા હોઈ આ તસ્કરો સાથેની ઝપાઝપીમાં મૃત્યુ પામે છે. અને ત્યારબાદ આ તસ્કરો રાજભાના શરીરને સિંહ પાસે ફેંકી દે છે.\nસંજય તેની સૂઝબૂઝથી તેના બાપુજીને સાચી હકીકત જણાવતાં જંગલ ખાતાને એક મોટી સફળતા મળે છે.\nઆમારા વિશ્વાસુ ફેમીલી ડ્રાઇવર તરીકે આનંદ સમક્ષ રજુ કરી સરદારજીના વેશમાં તેના ડ્રાઇવર . આમારા વિશ્વાસુ ફેમીલી ડ્રાઇવર તરીકે આનંદ સમક્ષ રજુ કરી સરદારજીના વેશમાં તેના ડ્ર...\nSatisfaction of the one who.. Satisfaction of the one who..\nYou will definitely imagine the beauty queen when you read this story. But till the end? You will definitely imagine the beauty queen when you read this story. But till ...\nWaiting for the one who.... !!! Read till the last line. I am sure you will read it twice. Waiting for the one who.... !!! Read till the last line. I am sure you will rea...\nએને સમજ ના પડી કે આ એની સાથે શુંં થઈ રહ્યું હતું જીવનમાં આવો અનુભવ ... એને સમજ ના પડી કે આ એની સાથે શુંં થઈ રહ્યું હતું જીવનમાં આવો અનુભવ ...\nજ્યારથી શાળામાં શિક્ષક તરીકે જોડાયો, કેટલાક આમુલ પરિવર્તનો કર્યા હતાં... જ્યારથી શાળામાં શિક્ષક તરીકે જોડાયો, કેટલાક આમુલ પરિવર્તનો કર્યા હતાં...\nO God! Tears and.. smile!! O God! Tears and.. smile!!\nપાખી -૩ - લવ ઈઝ ઇન ધ એર !...\na thrilling love story..athrilling love story..\nજોતજોતામાં બે મહીના વીતી ગયાં.... જોતજોતામાં બે મહીના વીતી ગયાં....\nએમ તો આશયને કવિ તરીકે કોઈ એવોર્ડ મળવાનો હતો ત્યારેય.. એમ તો આશયને કવિ તરીકે કોઈ એવોર્ડ મળવાનો હતો ત્યારેય..


Your name will be lost but people will remember your voice | નામ ગુમ જાયેગા, ચેહરા યે બદલ જાયેગા મેરી આવાઝ હી પહેચાન હૈ, ગર યાદ રહે - news\nનામ ગુમ જાયેગા, ચેહરા યે બદલ જાયેગા મેરી આવાઝ હી પહેચાન હૈ, ગર યાદ રહે\nPublished: Jun 24, 2020, 16:56 IST | Pankaj Udhas | Mumbai\nએ સમયે હું ફક્ત ૧૭ વર્ષનો. દુનિયા જોઈ હતી, હેરાનગતિ પણ સહન કરી હતી, પણ દિલ તૂટવાની કે પછી મન તૂટવાની તકલીફો કેવી હોય એની કોઈ ગતાગમ નહોતી, પણ ગીતાજી તો જમાનાનાં ખાધેલ અને અઢળક મોટી સફળતા પછી પણ તેમની પાસે કડવા અનુભવોનો બહુ મોટો ઢગલો હતો.\nગીતા દત્ત જેવી વ્યક્તિ પાસેથી આવા સરસ ઍન્કરેજમેન્ટના શબ્દો નીકળે એનાથી મોટી વાત બીજી કઈ હોય.\nનામ ગુમ જાયેગા, ચેહરા યે બદલ જાયેગા\nમેરી આવાઝ હી પહેચાન હૈ, ગર યાદ રહે ગુલઝારે લખેલા આ શબ્દો એકદમ સાચા છે...\nમુઝે તુમ સે કુછ ભી ન ચાહિએ, મુઝે મેરે હાલ પે છોડ દો...\nમેરા દિલ અગર કોઈ દિલ નહીં, ઉસે મેરે સામને તોડ દો...\nહાર્મોનિયમ લઈને મેં ગાવાનું શરૂ કર્યું અને ગીતાજીનાં એક્સપ્રેશન ચેન્જ થવાનાં શરૂ થયાં. પહેલો અંતરો પૂરો થયો ત્યાં તો તેમની આંખમાંથી આંસુની ધાર નીકળવાની શરૂ થઈ ગઈ. એ સમયે હું ફક્ત ૧૭ વર્ષનો. દુનિયા જોઈ હતી, હેરાનગતિ પણ સહન કરી હતી, પણ દિલ તૂટવાની કે પછી મન તૂટવાની તકલીફો કેવી હોય એની કોઈ ગતાગમ નહોતી, પણ ગીતાજી તો જમાનાનાં ખાધેલ અને અઢળક મોટી સફળતા પછી પણ તેમની પાસે કડવા અનુભવોનો બહુ મોટો ઢગલો હતો. ખબર નહીં, બને કે મારું ગીત સાંભળતાં-સાંભળતાં તેમના જીવનની કોઈ દુખદ વાત તેમના મન પર આવી ગઈ હોય કે પછી પીડા આપતી કોઈ વાત તેમને યાદ આવી ગઈ હોય અને તેઓ લાગણીવશ બની ગયાં હોય. તેમની આંખોમાંથી આંસુ બહાર આવી ગયાં. મેં ગીત પૂરું કર્યું એટલે આંસુ લૂછીને તેમણે બહુ પ્રેમથી મારી સામે જોયું.\n‘બેટા, તું ગાવાનું છોડતો નહીં. બહુ સરસ ગાય છે તું.’\nગીતા દત્ત જેવી વ્યક્તિ પાસેથી આવા સરસ ઍન્કરેજમેન્ટના શબ્દો નીકળે એનાથી મોટી વાત બીજી કઈ હોય. નીકળતી વખતે મેં તેમના આશીર્વાદ લીધા અને તેઓ છેક તેમના ઘરના દરવાજા સુધી અમને મૂકવા આવ્યાં. અંદર પાછાં જતાં પહેલાં ફરીથી તેમણે તાકીદ કરીને કહ્યું કે ‘તું ગાવાનું છોડતો નહીં, ભગવાને તને અવાજ નહીં, સૂર આપ્યો છે અને ભગવાને આપેલી ભેટને જાણી લીધા પછી એને બહાર લાવવાનું કામ ન કરીએ તો એ ભગવાનનું અપમાન કર્યા સમાન ગણાય.’\nગીતાજી સાથેની એ મુલાકાત પહેલાં મને ગાવાનો શોખ હતો અને હું ગાતો પણ ખરો. લોકો વખાણ પણ કરતા અને એ વખાણને લીધે ગાવાના આ શોખને જાળવી પણ રાખ્યો હતો, પણ મનમાં એવું જરાય નહોતું કે હું ગાયક બનીશ. શોખને શોખ પૂરતો સીમિત રાખી મારે તો સાયન્સના ક્ષેત્રમાં આગળ વધવું હતું, પણ એ દિવસે, ગીતાજીના શબ્દો સાંભળીને પહેલી વખત મને મારા ગાયકી માટે ગંભીરતા આવી એવું કહું તો કંઈ ખોટું નહીં ગણાય. એ સાંજ મને જે પણ યાદ છે અને કહીશ કે મને જિંદગીભર યાદ રહેશે.\nગીતા દત્તના ઘરે તેમની સામે ગાવાનો મોકો મળ્યો. આ પ્રસંગ હું કોઈ દિવસ ભૂલી ન શકું. આ બધું કહેવા પાછળનો મતલબ એ છે કે અવાજ એક બહુ જ અદ્ભુત વસ્તુ છે. તમે એની સરખામણી કોઈની સાથે કરી ન શકો. હું કહીશ કે આપણે આપણા શરીરની જેકોઈ ખૂબીઓ છે એમાં સૌથી ઓછું મહત્ત્વ જો કોઈને આપતા હો તો એ અવાજ છે. અવાજને હું તો મેડિકલ મિરૅકલ તરીકે જ ઓળખાવીશ. મેં મારા વોકલ કોડ જોયા છે. નાકમાંથી એક નાનો એવો કૅમેરા નાખે એટલે એ કૅમેરા અંદર જઈને વોકલ કોડ પાસે પહોંચે, જે તમને સામે રાખવામાં આવેલા મૉનિટર પર દેખાય. આપણે એ જોઈએ ત્યારે નવાઈ લાગે કે ફક્ત અડધાં ઇંચ જેટલા બે મસલ, બે સ્નાયુ હોય જેમાંથી આવો અદ્ભુત અવાજ ઉત્પન્ન થતો હોય છે.\nગાવાની કે પછી ગાયકી અને સંગીતની દુનિયામાં અવાજની જો વાત કરીએ તો વૉઇસ-ક્વૉલિટી સૌથી મોટું અને સૌથી જરૂરી તત્ત્વ છે. આ સિવાય પણ એ સૌથી મહત્ત્વનું તત્ત્વ જ છે. તમારો અવાજ બધાથી નોખો છે, આપણે વ્યક્તિને જોયો પણ ન હોય તો પણ આપણને તેના અવાજ પરથી જ ખબર પડી જાય કે કોણ આવ્યું અને કોણે તમને બોલાવ્યા. સંગીતની દુનિયાની વાત કરું તો અવાજના અને ખાસ પ્રકારના અવાજની માલિકી ધરાવતા હોય એનાં કેટલાં બધાં ઉદાહરણ છે.\nગીતા દત્તની જ વાત લો. તેમનો અવાજ બધામાં નોખો તરી આવે. તેમના અવાજની ટિમ્બર, તેમના અવાજનું કૅરૅક્ટર એવું છે કે એકસાથે ૧૦૦ ફીમેલના અવાજ વચ્ચે પણ તેમનો અવાજ જુદો તરી આવે. ગીતા દત્તના અવાજ જેવો અવાજ ધરાવતો એક પણ અવાજ ઇન્ડસ્ટ્રીને નથી મળ્યો. મુકેશને જોઈ લો તમે. તેમણે પૂરી કારકિર્દીમાં ૧૦૦૦થી વધારે ગીતો નહીં ગાયાં હોય પણ એવું લાગે જાણે પચ્ચીસ-ત્રીસ હજાર ગીતો ગાયાં હશે. તેમનાં બધાં ગીતો એટલાં પૉપ્યુલર થયાં કે સતત તમને એ સંભળાયા જ કરે અને એ તમને મદહોશ કરવાનું કામ પણ કર્યા કરે. તેમનો અવાજ, એ અવાજમાં રહેલું કુદરતી દર્દ, એક સુકૂન, સ્વર્ગ જેવી શાંતિ, અવાજમાં રહેલા ખરજના સૂર અને તેમનો સુંદર અવાજ. એકેક ગીત યાદ કરો, તમે આફરીન પોકારી જશો. ‘મેરા નામ જોકર’નું ‘જાને કહાં ગયે વો દિન...’ હોય કે પછી ‘સંગમ’નું ‘દોસ્ત-દોસ્ત ના રહા...’ ગીત હોય.\nએ ગીતો સાંભળતી વખતે એક અલગ જ વાતાવરણ ઉત્પન્ન થાય, જેમાં સૂરોનું સામ્રાજ્ય હોય. ખાલી એ અવાજનું રાજ હોય. આ જ વાત લાગુ પડે છે મોહમ્મદ રફીને. મોહમ્મદ રફીની ગાયકી મેં જાતે અનુભવી છે. શશી કપૂરની ‘આમને-સામને’ નામની એક ફિલ્મ જેમાં એક ગીત હતું, ‘નૈન મિલા કર ચૈન ચુરાના કિસ કા હૈ કામ...’\n૧૪ વર્ષની મારી ઉંમર અને હું મારા મોટા ભાઈ મનહરભાઈ સાથે રેકૉર્ડિંગ સ્ટુડિયોમાં ગયો હતો. એ સમયે કલ્યાણજી-આણંદજી એ સમયના જાણીતા ફિલ્મ સેન્ટર નામના સ્ટુડિયોમાં આ ગીતનું રેકૉર્ડિંગ કરતા હતા. માઇકથી ત્રણચાર ફુટ દૂર રહેવાનું. રેકૉર્ડિંગ ચાલુ હોય એ સમયે ચૂપ રહેવાનું, એક શબ્દ પણ બોલવાનો નહીં કે પછી ઉધરસ-છીંક નહીં ખાવાની. ચૂપચાપ એમ ને એમ જ અટેન્શનની મુદ્રામાં ઊભા રહીને બધું જોવાનું-સાંભળવાનું. રફીસાહેબ પોતાની અનોખી શૈલીમાં હાવભાવ સાથે બન્ને હાથ ઊંચા-નીચા કરીને આ ગીત ગાતા હતા એ મેં જોયું હતું. તેઓ ખૂબ સૉફટ ગાય, જાણે કે તેમના ગળામાં મખમલ હોય. જરાય ઉશ્કેરાટ નહીં, એકદમ શાંતિથી ગાતા હતા. ટેક ઓકે થયો એટલે મોટા સ્પીકર પર ગીત સાંભળ્યું. એકદમ પહાડી અવાજ. અંદર સાંભળ્યો હતો એના કરતાં સાવ નોખો તરી આવે એવો અવાજ. લતાજીના અવાજનો દાખલો લઈ લો તમે.\nલતા મંગેશકરનું ગાવાનું, તેમનો અંદાજ, તેમના શબ્દોનું ઉચ્ચારણ, ગીત ગાતી વખતે તેમના હાથની મોમેન્ટ, તેમના ચહેરાનાં એક્સપ્રેશન, આ બધું સાહેબ કુદરતની દેન છે, કુદરતની બક્ષિસ છે. લતાજીએ ગાયેલી ‘રઝિયા સુલતાન’ની નઝ્‍મ તમે સાંભળો એક વાર...\n‘એ દિલે નાદાં, એ દિલે નાદાં\nઆરઝુ ક્યા હૈ, જુસ્તજૂ ક્યા હૈ...\nતમારાં રૂંવાડાં ઊભાં થઈ જશે. આજે પણ હું આ નઝ્‍મ સાંભળું ત્યારે મારા આખા શરીરમાંથી ધ્રુજારી પસાર થઈ જાય છે. એવી તે કેવી શક્તિ હશે અવાજમાં કે ધ્યાન ન આપ્યું હોય તો પણ કે તમે ઑર્ડર ન આપ્યો હોય તો પણ તમારા મન, તમારા ચિત્ત પર પોતાનો કબજો જમાવી લે. અવાજ પર રહેલો કાબૂ, અવાજમાં કુદરતે મૂકેલી શક્તિને લીધે જ તો કિશોરકુમાર, મન્ના ડે, હેમંતકુમાર જેવા ગાયકો આજે પણ આપણી વચ્ચે હયાત છે.\nતલત મેહમૂદનું ગીત સાંભળો તમે... ‘જલતે હૈં જિસકે લિએ, તેરી આંખોં કે દિયે...’\nતમને પૂછ્યા વિના જ આ અવાજ તમારા મન પર કાબૂ મેળવી લેશે, મારી ગૅરન્ટી.\nહું તો માનું છું કે કોઈ અલગ જ બક્ષિસ સાથે કુદરતે આ લોકોને મોકલ્યાં છે. હા, એ પણ એટલું જ સાચું છે કે અવાજની સાથોસાથ તાલીમ, સાધના, રિયાઝ પણ ખૂબ જરૂરી છે. એના વિના તમે જીવનમાં મહાન ન બની શકો એ પણ એટલું જ સાચું છે. શીખવું પડે, લિટરલી સાધના કરવી પડે. માન્યું કે શક્તિ છે તમારામાં, પણ તમારે એ શક્તિને ઓપ આપવો પડે. જો એ આપો તો જ તમારા ગાવામાં સંપૂર્ણતા આવી શકે. આ અવાજની જે વાત છે એ એક પહેચાન બની જાય. આ જ કારણ હશે કે મને ગુલઝારે લખેલું ગીત અત્યંત ગમે છે અને એ ગીતના શબ્દોમાં કહેવાયેલી વાત પણ એકદમ સાચી લાગે છે.\n‘નામ ગુમ જાએગા,\nચેહરા યે બદલ જાએગા,\nમેરી આવાઝ હી પહેચાન હૈ,\nગર યાદ રહે...’\nJul 08, 2020, 21:29 IST\nવક્ત ને કિયા, ક્યા હસીં સિતમ તુમ રહે ન તુમ, હમ રહે ન હમ\nJun 17, 2020, 13:50 IST\nવો કાગઝ કી કશ્તી, વો બારિશ કા પાની\nJun 10, 2020, 23:18 IST


ભારત સાથેના તણાવની વચ્ચે નેપાળના સંરક્ષણ પ્રધાને કહ્યું જો જરૂર પડી તો અમે...\nHomenepalભારત સાથેના તણાવની વચ્ચે નેપાળના સંરક્ષણ પ્રધાને કહ્યું જો જરૂર પડી તો અમે...\nભારતના આર્મી ચીફ એમ.એમ. નરવણે એ 15 મેના રોજ એક નિવેદનમાં કહ્યું હતું કે નેપાળ કાલાપાણી ને લઈને કોઈ બીજાના ઇશારે વિરોધ કરી રહ્યું છે. સેના પ્રમુખ ચીન તરફ ઈશારો કરી રહ્યા હતા. હવે નેપાળના નાયબ વડા પ્રધાન અને સંરક્ષણ પ્રધાન ઇશ્વર પોખરેલે આ નિવેદન પર પ્રતિક્રિયા આપી છે. નેપાળી સંરક્ષણ પ્રધાને કહ્યું છે કે ભારતીય સેના પ્રમુખના નિવેદનથી નેપાળી ગોરખાઓની ભાવનાઓને ઠેસ પહોંચી છે. જે લાંબા સમયથી ભારત માટે બલિદાન કરતાં આવ્યા છે.\n'ધ રાઇઝિંગ નેપાળ' ન્યૂઝ આઉટલેટને આપેલા ઇન્ટરવ્યુમાં નેપાળના સંરક્ષણ પ્રધાને કહ્યું હતું કે રાજદ્વારી વિવાદમાં જનરલ મનોજ નરવણેનું ચીન તરફ ધ્યાન દોરવું તે નિંદાકારક છે. તેમણે કહ્યું કે જો જરૂર પડશે તો નેપાળી સેના લડાઈ પણ લડશે.પોખરેલે કહ્યું કે તેમની સેના કાઠમંડુની જરૂરિયાત મુજબ કાર્યવાહી કરશે. તેમણે કહ્યું, જ્યારે યોગ્ય સમય આવશે ત્યારે સેના અમારા બંધારણ અને સરકારની માર્ગદર્શિકા મુજબ તેની ભૂમિકા ભજવશે.. જો જરૂર આવશે તો અમે લડીશું. તેમણે એમ પણ કહ્યું હતું કે નેપાળનું માનવું છે કે કાલાપાણી મુદ્દાના સમાધાનનો મુદ્દો રાજદ્વારી વાટાઘાટો દ્વારા શોધવો જોઇએ.\nપોખરેલે કહ્યું કે, સેના પ્રમુખના આ નિવેદનથી નેપાળી ગોરખાઓની ભાવનાઓને પણ ઠેસ પહોંચી છે, જેમણે ભારતની સુરક્ષા માટે પોતાનો જીવ આપ્યો છે. તેમના માટે (ભારતીય સેનાના પ્રમુખ) ગોરખા દળની સામે ઊચું કરવું પણ મુશ્કેલ બનશે. તેમણે ભારતીય સેના પ્રમુખના નિવેદનને રાજકીય સ્ટંટ ગણાવ્યું અને કહ્યું કે આર્મી ચીફ પાસેથી આવા નિવેદનની અપેક્ષા ના હતી.\nઆઝાદી પહેલા જ નેપાળી ગુરખાઓ ભારતીય સુરક્ષા દળોમાં હતા અને તેઓને હંમેશા ભારત-નેપાળ વિવાદથી દૂર રાખવામાં આવ્યા છે. ભારતીય સેનામાં ગુરખાઓની લગભગ 40 બટાલિયન છે, જેમાં નેપાળના સૈનિકો મોટી સંખ્યામાં છે. જોકે, આ પહેલીવાર છે જ્યારે નેપાળના સંરક્ષણ પ્રધાને પણ ભારત-નેપાળ વિવાદમાં ગોરખા સમુદાયને ખેંચી લીધો છે.


સલમાન ખાને અરશદ વારસી, શ્રેયસ તલપડેને હટાવ્યા? આખરે, બંને કલાકારોએ કભી ઈદ કભી દિવાળીમાં રિપ્લેસ થવા પર મૌન તોડ્યું સલમાન ખાને અરશદ વારસી, શ્રેયસ તલપડેને હટાવ્યા? આખરે, બંને કલાકારોએ કભી ઈદ કભી દિવાળીમાં રિપ્લેસ થવા પર મૌન તોડ્યું\nસલમાન ખાને અરશદ વારસી, શ્રેયસ તલપડેને હટાવ્યા? આખરે, બંને કલાકારોએ કભી ઈદ કભી દિવાળીમાં રિપ્લેસ થવા પર મૌન તોડ્યું\nTeam VoI | Updated: April 23, 2022 10:52 am\nઅહેવાલોમાં દાવો કરવામાં આવ્યો છે કે ફરહાદ સામજી દ્વારા નિર્દેશિત આ ફિલ્મ સલમાન ખાનના જન્મદિવસની આસપાસ રિલીઝ થવાની ધારણા છે.\nસલમાન ખાનની(Salman Khan) ફિલ્મ કભી ઈદ કભી દિવાળી આ વર્ષની બહુપ્રતિક્ષિત ફિલ્મોમાંથી એક છે.લોકો આ ફિલ્મની આતૂરતાથી રાહ જોઇ રહ્યા છે.\nજો કે, આ ફિલ્મ તમામ ખોટા કારણોસર હેડલાઇન્સ બનાવી રહી છે. અફવાઓની જો વાત કરવામાં આવે તો દાવો કરવામાં આવી રહ્યો છે કે અરશદ વારસી અને શ્રેયસ તલપડેને ફિલ્મમાંથી હટાવવામાં આવી રહ્યા છે પરંતુ શું તે સાચું છે? બંને કલાકારોએ હવે તેમનું મૌન તોડ્યું છે.\nઅહેવાલોમાં દાવો કરવામાં આવ્યો છે કે ફરહાદ સામજી દ્વારા નિર્દેશિત આ ફિલ્મ દબંગ ખાનના જન્મદિવસની આસપાસ એટલે કે ડિસેમ્બરમાં રિલીઝ થવાની ધારણા છે.\nએવું પણ કહેવાય છે કે ફિલ્મમાં ગોલમાલ સ્ટાર્સ અરશદ અને શ્રેયસની જગ્યાએ ઝહીર ઈકબાલ અને આયુષ શર્માને લેવામાં આવ્યા છે.આ ફિલ્મને લઇને અનેક ચર્ચો થઇ રહી છે,\nએક મડિયા સાથે વાત કરતા અરશદ વારસીએ કહ્યું, “તમારી માહિતી ખોટી છે, મને પહેલા ક્યારેય કભી ઈદ કભી દિવાળી કરવા માટે કહેવામાં આવ્યું ન હતું.” અભિનેતાએ તમામ અફવાઓનો અંત લાવવા માટે તેની સાથે જોડાવા બદલ પ્રકાશનનો આભાર પણ માન્યો.\nશ્રેયસ તલપડે, જે અત્યારે તેની ફિલ્મ કૌન પ્રવિણ તાંબેની સફળતા અને સકારાત્મક સમીક્ષાઓનો આનંદ માણી રહ્યો છે? તેણે સલમાન ખાનની (Salman Khan)ફિલ્મ કભી ઈદ કભી દિવાળીમાં તેને બદલવાની અફવાઓ વિશે પણ વાત કરી. તેણે કહ્યું, “હું તેના વિશે વાત કરવા માંગતો નથી, ફરહાદ ખૂબ જ પ્રિય મિત્ર છે અને હું ઈચ્છું છું કે તે મારી સાથે કે તેના વગર કિકસ ફિલ્મ બનાવે.”\nઅગાઉ એક મડિયાના અહેવાલ પ્રમાણે સલમાનની (Salman Khan)ફિલ્મમાં ગોલમાલ સ્ટાર્સના સ્થાને ઝહીર ઇકબાલ અને આયુષ શર્મા વિશેની અફવાઓને રદિયો આપ્યો હતો, એક સ્ત્રોતને ટાંકીને, “આયુષ અને ઝહીર હંમેશા ફિલ્મનો ભાગ રહ્યા છે અને તેઓએ કોઈનું સ્થાન લીધું નથી. નોટબુક (2019) સાથે ઝહીરને લોન્ચ કરનાર સુપરસ્ટાર અને લવરાત્રી (2018) સાથે જીજાજી આયુષે જ્યારે ફિલ્મની જાહેરાત કરવામાં આવી ત્યારે તેમના નામની ભલામણ કરી હતી અને પ્રોડક્શન હાઉસે તેને સંમતિ આપી હતી.\nહકીકતમાં, સૂરજ પંચોલીને પણ સલમાન દ્વારા હીરો (2015) સાથે લૉન્ચ કરવામાં આવ્યો હતો, તેની પણ ફિલ્મમાં ભૂમિકા માટે વિચારણા કરવામાં આવી રહી છે. ત્રણેય જેઓ નાની પણ નિર્ણાયક ભૂમિકાઓ ધરાવે છે\nRelated Tags: Salman Khan સલમાન ખાન\nશહનાઝ ગિલ બોલિવૂડમાં ડેબ્યૂ કરશે, સલમાન ખાનની ફિલ્મમાં કરશે એક્ટિ...


બનાવો તમારી આગવી સ્ટાઈલ\n- તમારી જૂની પડી રહેલી ઈન્ડિયન ડ્રેસ પર એસેસરીઝ કે વર્ક કરાવી દો, બીબ નેકલેસ લગાવડાવો તે તમારી ફેશન બની જશે. ઈન્ડિયન અને વેર્સ્ટન લૂકને મિક્સ કરી દો.\nઆજની બદલાતી જનરેશનને કંઈક નવું જ ગમે છે. તે તેને શોધીને તેની મદદથી પોતાની એક આગવી અને અનેરી ઓળખ ઊભી કરતા હોય તેવું જોવ મળે છે. દરેકની એક આગવી રીત હોય છે. કોઈને ડાર્ક કલરના કપડાં પસંદ હોય છે તો કોઈને લાઈટ કલર જ પસંદ હોય છે. કોઈ સ્ટ્રીપ્સ કે ચેક્સ પસંદ કરે છે. તેના કારણે જ તેને ઓળખી શકાતો હોય છે. ઘણીવાર એમ વિચાર આવે છે કે ઈન્ડિયન ડ્રેસમાં સ્ટાઈલિશ કેવી રીતે રહી શકાય? તો તમારે તમારા વિચાર પર ફરીથી વિચાર કરવાની જરૂર છે. તે જ તો આજની ફેશન છે. આજની દરકે વ્યક્તિ પોતાને અન્યથી અલગ દેખાડવાની એક રેસમાં દોડી રહી છે. તો તમે પોતે જ પોતાને સ્ટાઈલિશ બનાવી દો. તમારી જૂની પડી રહેલી ઈન્ડિયન ડ્રેસ પર એસેસરીઝ કે વર્ક કરાવી દો, બીબ નેકલેસ લગાવડાવો તે તમારી ફેશન બની જશે. ઈન્ડિયન અને વેર્સ્ટન લૂકને મિક્સ કરી દો. તો તમારી આગવી ઓળખ બનઠશે. આમ કેવી રીતે કરવું તે માટેની ટિપ્સ તમને અહીં આપવામાં આવી છે. તેનો ઉપયોગ કરો અને બની જાઓ સ્ટાઈલિશ.\nહ આજકાલ સ્લેક્સની ફેશન છે. તમે શોર્ટ કૂરતા સાથે સ્લેક્સ, લેંગિસ કે ટાઈટ્‌સને ટ્રાય કરી શકો છો.\nહ હાર્ડ વેસ્ટ કૂરતી અને રોલ્ડ અપ સ્લીવ્સની સાથે એક સુંદર સ્ટોન ગળામાં પહેરી લેવાય તો તે અલગ જ લૂક આપે છે.\nહ ચૂડીદાર સલવારને બદલે સ્લેક્સ, જીન્સ પહેરો. ડ્રેસને બદલે સુંદર સ્ટોલ કે સ્કાર્ફ પહેરો. તે તમને અલગ લૂક આપશે.\nહ ટ્રેન્ડી અને સ્ટાઈલિશ બેગ પણ તમારી સ્ટાઈલને નિખારે છે. ડિફરન્ટ લૂક મેળવવા માટે ગોલ્ડન, સિલ્વર કે કોપર કલરના બેગ ટ્રાય કરો.\nહ હાલમાં ફેશનમાં રહેલા અમબ્રેલા કટ કૂરતા પસંદ કરો.\nહ જીન્સ, ટી-શર્ટ કે કૂરતીની સાથે બે કે ત્રણ કલરના વુડન કડા બેંગલ્સ ટ્રાય કરો.\nહ કોઈપણ ડ્રેસની સાથે ભારી ભરખમ જ્વેલરીને બદલે ડેલીકેટ પેંડલ કે ઈયરંિગ્સ પહેરવાથી અલગ લૂક આપશે.\nહવે ચોમાસાની સિઝનની શરૂઆત થવાની તૈયારી છે ત્યારે કપડા પહેરવા પર ખુબ જ ઘ્યાન આપવુ જરૂરી છે. બને ત્યાં સુઘી કેઝ્‌યુઅલ ડ્રેસ પહેરવા ખુબ જ ફાયદા કારક છે. જીન્સ પહેરેલુ હશે તો પલળેલા કપડા આપને વજનમાં પણ પકડશે.\nશુઝમાં પણ કંઈક આવુ જ છે બને ત્યાં સુઘી ચોમાસામાં પ્લાસ્ટિકના શુઝ પહેરવા કારણ કે આવા સમયમાં પ્લાસ્ટિકના શુઝ તમારા પગ સાથે ક્યારે પણ દગો નહીં દે.


ભારત અને પાકિસ્તાન અંડર-19 વર્લ્ડકપના પ્રથમ સેમિફાઇનલમાં આજે એકબીજા સામે ટકરાશે. - 24India\nHome SPORTS ભારત અને પાકિસ્તાન અંડર-19 વર્લ્ડકપના પ્રથમ સેમિફાઇનલમાં આજે એકબીજા સામે ટકરાશે.\nભારત અને પાકિસ્તાન અંડર-19 વર્લ્ડકપના પ્રથમ સેમિફાઇનલમાં આજે એકબીજા સામે ટકરાશે.\nભારત અને પાકિસ્તાન અંડર-19 વર્લ્ડકપના પ્રથમ સેમિફાઇનલમાં આજે એકબીજા સામે ટકરાશે. બંને ટીમ સતત બીજીવાર સેમિફાઇનલમાં એકબીજા સામે રમશે. 2018માં ભારતે પાકિસ્તાનને 203 રને હરાવ્યું હતું. બંને ટીમ વચ્ચે 8 મેચ રમાઈ છે અને તેઓ 4-4 જીત સાથે બરોબરી પર છે. ભારત છેલ્લે 2010માં પાકિસ્તાન સામે હાર્યું હતું. ત્યારે પાકિસ્તાને ક્વાર્ટરફાઇનલમાં2વિકેટે મેચ જીતી હતી.\nભારત જો આજે મેચ જીતે સાતમી વાર ફાઇનલમાં પહોંચશે. તે પહેલીવાર 2000માં ફાઇનલમાં પહોંચ્યું હતું. ત્યારે ભારત ચેમ્પિયન બન્યું હતું. તે પછી 2006માં ઉપવિજેતા, 2008 અને 2012માં ચેમ્પિયન, 2016માં ઉપવિજેતા અને 2018માં ચેમ્પિયન બન્યું હતું. બીજી તરફ પાકિસ્તાન5વાર ફાઇનલમાં પહોંચ્યું હતું. તે 2004 અને 2006માં ચેમ્પિયન, જ્યારે 1988, 2010 અને 2014માં રનરઅપ બન્યું હતું.\nમેચ દરમિયાન વરસાદની કોઈ સંભાવના નથી. વિકેટ પર ઘાસ હોવાથી શરૂઆતમાં ફાસ્ટ બોલર્સને મદદ મળી શકે છે. ટોસ જીતનાર ટીમ બોલિંગ પસંદ કરશે.\nભારત: પ્રિયમ ગર્ગ (કેપ્ટન), કાર્તિક ત્યાગી, યશસ્વી જયસ્વાલ, તિલક વર્મા, દિવ્યાંશ સક્સેના, રવિ બિશ્નોઇ, ધ્રુવ જુરેલ (વિકેટકીપર), સિદ્ધેશ વીર, આકાશ સિંઘ, અથર્વ અંકોલેકર, સુશાંત મિશ્રા, વિદ્યાધર પાટીલ, શુવદગ હેગડે, શાશ્વત કુમાર કુશર્ગ.\nપાકિસ્તાન: રોહેલ નઝિર (કેપ્ટન, વિકેટકીપર), અબ્બાસ આફ્રિદી, હૈદર અલી, મોહમ્મદ હરીસ, કાસિમ અકરમ, આમિર અલી, ફહાદ મુનીર, ઇરફાન ખાન, મોહમ્મદ હુરૈરા, તાહિર હુસેન, મોહમ્મદ આમિર ખાન, મોહમ્મદ વસીમ જુનિયર, અબ્દુલ બંગાળઝાઇ, મોહમ્મદ શાહજાદ , અરિશ અલી ખાન\nPrevious articleLIC ના કર્મચારીઓ આજે રાષ્ટ્રવ્યાપી હડતાલ પર, મોદી સરકાર વિરુધ્ધ આંદોલન કરશે\nNext articleગુજરાતમાં દારૂ અને જુગાર અંકુશમાં લેવા રાજ્ય પોલીસ વડાએ 15 દિવસની દારૂ-જુગારની ડ્રાઇવ ચલાવવા આદેશ કર્યો


4 બેઠકો પર પાટીદાર સામે પાટીદાર |4બેઠકો પર પાટીદાર સામે પાટીદાર - Divya Bhaskar\n4 બેઠકો પર પાટીદાર સામે પાટીદાર\nમહેસાણા જિલ્લામાં ઉમેદવાર પસંદગીમાં ભાજપ-કોંગ્રેસે જ્ઞાતિકાર્ડ ખેલ્યું\nમહેસાણા, ઊંઝા, વિસનગર અને વિજાપુરમાં બંનેએ પાટીદારોને ટિકિટ આપી\nમહેસાણાજિલ્લામાં પાટીદાર, અોબીસી અને દલિત આંદોલનના કારણે રાજકીય ગણિત બદલાઇ ગયું છે. એક સમયે ભાજપની સિક્યોર ગણાતી પાટીદાર વોટબેન્ક આજે નારાજ જણાય છે. તો હંમેશા કોંગ્રેસની સાથે રહેલા ઓબીસી મતદારોના વલણમાં પણ ખાસ્સો ફેરફાર અાવ્યો છે. મતદારોના બદલાયેલા મિજાજને કારણે ચૂંટણીમાં ઉમેદવારોની પસંદગીમાં ભાજપ અને કોંગ્રેસને રાતના ઉજાગરા કરવા પડ્યા છે. જેમાં જ્ઞાતિ અને જાતિના સમીકરણો ધ્યાને લેવા પડ્યા છે. જિલ્લામાં સૌથી વધુ 3.98 લાખ પાટીદાર અને 3.31 લાખ જેટલા ઠાકોર મતદારો છે. જેથી ભાજપ અને કોંગ્રેસ બંનેએ ચાર-ચાર બેઠકો પર પાટીદારોને ટિકિટ આપી છે. તો એક બેઠક પર બંનેએ ઠાકોર ઉમેદવાર મેદાનમાં ઉતાર્યા છે. એક બેઠક પર ભાજપે પટેલને તો કોંગ્રેસે ઠાકોરને અજમાવ્યા છે. જ્યારે કડી બેઠક અનુ.જાતિ માટે અનામત છે.\nમહેસાણા બેઠકમાં 52 હજારથી વધુ પાટીદાર મતદારો છે. અહીં ભાજપે નીતિન પટેલને તો કોંગ્રેસેે જીવાભાઇ પટેલને ટિકિટ આપી છે. ઊંઝામાં ભાજપે છઠ્ઠીવાર નારાયણભાઇ પટેલને મેદાનમાં ઉતાર્યા છે. સામે કોંગ્રેસે ર્ડા.આશાબેન પટેલને ટિકિટ આપી છે. અહીં 77 હજારથી વધુ પાટીદાર મતદારો છે. વિસનગર બેઠક પર ભાજપે ઋષિકેશ પટેલને તો કોંગ્રેસે મહેશ પટેલને અજમાવ્યા છે. અહીં 62 હજારથી વધુ પાટીદાર મતદારો છે. તો વિજાપુરમાં પણ 74 હજારથી વધુ પાટીદાર મતદારોને ધ્યાને લઇ ભાજપે રમણલાલ પટેલને તો કોંગ્રેસે નાથાભાઇ પટેલને ટિકિટ આપતાં ચારેય બેઠક પર પાટીદાર વર્સિસ પાટીદાર વચ્ચે જંગ જામશે.\nજિલ્લામાં બીજા નંબરની મોટી વોટબેન્ક ઠાકોર સમાજની છે. એમાંય ખેરાલુમાં સૌથી વધુ મતદારો હોઇ ભાજપે ભરતસિંહ ડાભીને તો કોંગ્રેસે રામજીજી ઠાકોરને ઉમેદવાર બનાવ્યા છે. અહીં 62 હજારથી વધુ ઠાકોર મતદારો છે. તો પાટીદાર અને ઠાકોર મતબેન્કના સમપ્રભુત્વવાળી બહુચરાજી બેઠક પર ભાજપે રજની પટેલને તો સામે કોંગ્રેસે ભરત ઠાકોરને ટિકિટ આપી છે. કડી બેઠક અનુ.જાતિ માટે અનામત હોઇ ભાજપે કરસન સોલંકીને તો કોંગ્રસે રમેશ ચાવડાને ટિકિટ આપી છે.\nબેઠક પટેલ ઠાકોર\nઊંઝા 77,618 49,911\nવિસનગર 62,333 41,017\nબહુચરાજી 59,261 54,374\nકડી 62,426 55,363\nમહેસાણા 52,182 39,995\nવિજાપુર 74,184 28,066\nકુલ 3,98,814 3,31,347


પૃથ્વી આશ્રય, બેર્મડ અથવા ભૂગર્ભ ઘરો - ખાસ શોધ, વેચાણ માટે અસામાન્ય ઘરો\nમુખ્ય પૃષ્ઠ » પૃથ્વી આશ્રયસ્થાન, બર્મ્ડ અથવા ભૂગર્ભ ઘરો\nEnergyર્જા કાર્યક્ષમ અને ટોટલી અનન્ય પૃથ્વી આશ્રયસ્થાન, બર્મ્ડ અથવા ભૂગર્ભ ઘરો\nપૃથ્વી આશ્રય આપતા ઘરો, જેને બર્મ્ડ ઘરો પણ કહેવામાં આવે છે તેનો અર્થ એ છે કે ઘર અંશતtially જમીનની નીચે છે, જ્યાં પૃથ્વી અથવા ગંદકી દિવાલોના એક ભાગને આવરી લે છે. પૃથ્વી બિલ્ટ-અપ છે (અથવા ઉકાળો) આસપાસ અને કેટલીકવાર સ્ટ્રક્ચરની ટોચ પર જેથી તમે વારંવાર છત પર જમણી બાજુ ચાલ શકો. પૃથ્વી-આશ્રય ધરાવતા ઘરોના ઘણા માલિકો, છતનો ઉપયોગ કરે છે "વસવાટ કરો છો અથવા લીલો છત બગીચો" બનાવો.\nપૃથ્વી-આશ્રયસ્થાનવાળા ઘરનો મુખ્ય ઘટક તેના માળખાકીય સુવિધા છે. કોંક્રિટથી બનેલા હોવાથી, ઘરનું તાપમાન જમીનના આંતરિક તાપમાનની નજીકથી નકલ કરશે જેથી જમીન ધાબળાનું કામ કરે. ઉદાહરણ તરીકે, જો તમારા ક્ષેત્રની જમીનમાં સતત 50 ડિગ્રી તાપમાન હોય તો તમે સ્થિર 50 ડિગ્રી પર તમારું ઘર રહેવાની અપેક્ષા કરી શકો છો. ઘરને ગરમ કરવું વધુ સરળ અને સસ્તું બનાવવું જેવું કે તમે આશરે 50 ડિગ્રીના તાપમાનના તાપમાને ગરમ અથવા ઠંડક આપતા હોવ. આ નાટકીય રીતે ગરમી અને ઠંડકના ખર્ચને ઘટાડે છે! અમારી પાસે સૂચિબદ્ધ આ ઘરોમાં સારી સંખ્યા છે અને માસિક ઇલેક્ટ્રિક બીલ જોયા છે જે ઘણીવાર દર મહિને $ 20 કરતા ઓછા હોય છે!\nભૂગર્ભ મકાનમાં રહેવાના ફાયદાઓ વિશે વધુ જાણો.\nસ્પેશિયલફિન્ડ્સ.કોમ પર તમારા અનન્ય ઘરની સૂચિ બનાવો! વધુ અનન્ય બેટર!\nવર્મોન્ટમાં હોબિટ હાઉસ!\n43 ઉત્તર સેન્ટ.\nમિડલટાઉન સ્પ્રિંગ્સ, વર્મોન્ટ 05757\nપૃથ્વી આશ્રયસ્થાન બંધ ગ્રીડ\n4220 વોર્ડ્સ ક્રિક આર.ડી.\nરોગ નદી, regરેગોન 97537\nઅર્થ શેલ્ટર દેશ, સનબર્મ\n11 પાઈન હિલ આર\nન્યુ ફેરફિલ્ડ, કનેક્ટિકટ 06812\n202 રુનીમેડ સીટી\nગ્રીનવુડ, દક્ષિણ કેરોલિના 29649\nપૃથ્વી આશ્રયસ્થાન - ઘોડા લાવો\n6 સ્ટોનગેટ ટ્રાયલ\nવેચાણ માટે અમારા બધા અનન્ય હોમ્સ જુઓ\nતમારા અનોખા ઘરને વેચશો?\nમારી સંપત્તિની સૂચિ\nમારા માટે એક કસ્ટમ ઝુંબેશ બનાવો\nહવે તમે તમારા અનન્ય ગુણધર્મોને દર મહિને $ 40.00 માટે સૂચિબદ્ધ કરી શકો છો!\nઅથવા, અમે તમારા માટે કસ્ટમ માર્કેટિંગ પ્રોગ્રામ બનાવી શકીએ છીએ!


20 buzzing stocks today, should you buy or sell - આજે (11 એપ્રિલ આ 20 શેરમાં કરો મોટી કમાણી – News18 Gujarati\nStock in News (11 એપ્રિલ, 2022): આજે આ 20 શેરમાં ટ્રેડ લઈને કરો મોટી કમાણી, જાણો નિષ્ણાતોનો અભિપ્રાય\n1) CARE RATING <GREEN> : નિપ્પોન ઇન્ડિયા મ્યુચ્યુઅલ ફંડે 539.79 રૂપિયા પ્રતિ શેર લેખે 5.17 લાખ શેર ખરીદ્યા.\n2) BANDHAN BANK <RED> : એચડીએફસીએ બેંકમાં ભાગીદારી 9.90 ટકાથી ઘટાડીને 4.95 ટકા કરી.\n3) RBL <RED> : શેરમાં વેચવાલી જોવા મળી શકે.\n4) GODREJ INDUSTRIES <GREEN> : નાણાકીય ક્ષેત્રે કંપની આજે મોટી જાહેરાત કરી શકે છે.\n5) GODREJ PROPERTIES <GREEN> : ICRA તરફથી લાંબાગાળા માટે રેટિંગ AA+ યથાવત રાખવામાં આવ્યું. ટૂંકી મુદ માટે રેટિંગ A1+ યથાવત.\n6) KBC GLOBAL <GREEN> : આજે રિયલ એસ્ટેટ શેરમાં તેજી જોવા મળી શકે છે.\n7) ASHAPURA MINECHEM <GREEN> : બૉક્સાઇડની કિંમતમાં તેજીથી શેરમાં તેજીની આશા.\n8) MOTHERSON SUMI WIRING <GREEN> : પ્રાઇસ બેન્ડ 5%ને બદલે 20% થઈ. શેરમાં તેજીની આશા.\n9) TATA MOTORS (Green) : જાન્યુઆરી-માર્ચમાં JLR હોલસેલ વેચાણી 11 ટકા વધીને 76,526 રહ્યું.\n10) TATA MOTORS DVR <GREEN> : જાન્યુઆરી-માર્ચમાં JLR હોલસેલ વેચાણી 11 ટકા વધીને 76,526 રહ્યું.\n1) JSPL (Green) : કોટક સિક્યોરિટીઝ તરફથી ખરીદીની સલાહ. ભાવ 700 રૂપિયા પ્રતિ શેર.\n2) COAL INDIA (Green) : કોલસાનો ભાવ $300 પ્રતિ ટન નજીક પહોંચ્યો, શેરમાં તેજીની આશા.\n3) CCL PRODUCTS (Green) : કૉફીની કિંમત $230ને પાર, શેરમાં તેજી જોવા મળી શકે છે.\n4) INDIA CEMENTS (Green) : સીમેન્ટની કિંમત વધવાથી શેરમાં તેજી જોવા મળી શકે છે.\n5) JK CEMENT (Green) : સીમેન્ટની કિંમત વધતા શેરમાં તેજી જોવા મળી શકે છે.\n6) ULTRATECH CEMENT (Green) : સીમેન્ટની કિંમત વધતા શેરમાં તેજી જોવા મળી શકે છે.\n7) ESCORTS (Red) : મ્યુચ્યુઅલ ફંડોએ કંપનીમાં ભાગીદારી 8.43 ટકાથી ઘટાડીને 0.28 ટકા કરી. Q4માં રાકેશ ઝુનઝુનવાલાએ પોતાનો સંપૂર્ણ હિસ્સો વેચી દીધો.\n8) BRITANNIA (Red) : ઘઉંનો ભાવ $1080 નજીક પહોંચ્યો, શેરના ભાવ દબાણ હેઠળ રહી શકે.\n9) HUL (Red) : કાચા માલનો ખર્ચ વધવાને પગલે શેર પર દબાણ જોવા મળી શકે છે.\n10) BIRLA TYRES (Red) : આજે કંપની Q4નું પરિણામ જાહેર કરશે. શેરમાં વેચવાલી જોવા મળી શકે.\nFirst published: April 11, 2022, 08:38 IST


ભારતમાં ચીન વિરુદ્ધ આક્રોશ, છતાંચાઇનીઝ ફોનનું ધૂમ વેચાણ - Gujarat ExclusiveGujarat Exclusive\nGujarat Exclusive > આપણી જરૂરિયાત > વ્યાપાર > ભારતમાં ચીન વિરુદ્ધ આક્રોશ, છતાંચાઇનીઝ ફોનનું ધૂમ વેચાણ\nભારતમાં ચીન વિરુદ્ધ આક્રોશ, છતાંચાઇનીઝ ફોનનું ધૂમ વેચાણ\nનવી દિલ્હી: ચીન સાથે સરહદ પર તણાવ વધ્યો તો ચીનના ઉત્પાદનો વિરુદ્ધ આવાજો ઉઠ્યા હતા. સોશિયલ મીડિયાથી માર્ગો સુધી ચીનની વસ્તુઓનો બહિષ્કાર કરવામાં આવ્યો. પરંતુ આજના સમયમાં સૌથી વધુ ઉપયોગમાં લેવાતી વસ્તુ એટલે સ્માર્ટફોન સેગમેન્ટની વાત કરીએ તો અહીં ચીનની કંપનીઓનું પ્રભાવ સ્પષ્ટ દેખાય છે. આ વર્ષે 2020માં ચીની કંપનીઓનું માર્કેટ શેર ભારતીય બજારમાં વધી 66.4 ટકા પહોંચી ગયું, જ્યારે આ માર્કેટ શેર ગત વર્ષે 60.9 ટકા હતું.\nસમાચાર પત્ર બિઝનેસ સ્ટાન્ડર્ડમાં છપાયેલા અહેવાલ મુજબ મોબાઇલ ફોન સેગમેન્ટમાં ટોપની પાંચ કંપનીઓમાંથી4કંપની ચીનની છે. માર્કેટ શેરના કેસમાં પહેલાં સ્થાને ચીનની કંપની શાઓમી છે. શાઓમી ઓછી કિંમતમાં સારા અને ટકાઉ ફોન વેચવા માટે ઓળખાય છે. એડવાઇઝરી સર્વિસ આપનારી ઇન્ટરનેશનલ ડેટા કોર્પોરેશનના ડેટા મુજબ શાઓમીની માર્કેટમાં લગભગ 30 ટકાની ભાગેદારી છે.\nઆ પણ વાંચો: શેર બજારે ગુમાવી 10 દિવસની તેજી, રોકાણકારોના3લાખ કરોડથી વધુ ધોવાયા\nટોપ 5માંથી4ચીની કંપની\nશાઓમી પછી બીજા સ્થાને આવે છે સાઉથ કોરિયન કંપની સેમસંગ જેની લગભગ 26 ટકા ભાગીદારી છે. તે પછી ત્રીજા, ચોથા અને પાંચમા નંબરે ક્રમશ: વીવો, રિયલમી અને ઓપ્પો છે. આ ત્રણેય ચાઇનીઝ કંપનીના માર્કેટ શેર પણ 9થી લઇને 16 ટકાની વચ્ચે છે.\nરિયલમી અને વીવોએ માર્કેટ શેર વધાર્યો\nજો વર્ષ 2019 અને 2020ની સરખામણી કરી જોઇએ તો શાઓમીએ તેનો માર્કેટ શેર વધાર્યો છે. વીવોએ લગભગ2ટકા શેરમાં વધારો કર્યો છે. જ્યારે રિયલમીએ પણ માર્કેટ શેરમાં લગભગ2ટકાનો વધારો કર્યો છે. જોકે ઓપ્પોનું માર્કેટ શેર સ્થિર રહ્યો છે. પરંતુ 2019માં અન્ય મોબાઇલ ફોનનો જે હિસ્સો 13.9 ટકા રહેતો હતો તે હવે ઘટી સીધા 7.3 થઇ ગયો છે.\nઆ પણ વાંચો: અમેરિકામાં પ્રોત્સાહન પેકેજને લઈને અનિશ્ચિતતાએ સોનામાં સ્થિરતા, ચાંદી ઘટી\nજોકે ગત ત્રિમાસિકમાં ચીનની કંપનીઓના માર્કેટ શેરમાં ઘટાડો આવ્યો પરંતુ એનાલિસ્ટ્સનું માનવું છે કે આવું માંગમાં ઘટાડાને કારણે થયું છે અને અત્યાર સુધી આ ચીનની કંપનીઓના વેપાર માટે કોઇ ખતરો દેખાઇ રહ્યો નથી.


Sushil Kumar joins MS Dhoni's SportsFit Chain Of Gyms, Know Dhoni And His Different Business Ventures | ક્રિકેટર જ નહી બિઝનેસ માઇંડેડ પણ છે ધોની, આ છે તેના બિઝનેસ - Divya Bhaskar\nSushil Kumar Joins MS Dhoni's SportsFit Chain Of Gyms, Know Dhoni And His Different Business Ventures\nક્રિકેટર જ નહી બિઝનેસ માઇંડેડ પણ છે ધોની, આ છે તેના બિઝનેસ\nનવી દિલ્હી : ઓલિમ્પિક પદક વિજેતા પહેલવાન સુશીલ કુમાર ભારતીય ક્રિકેટર મહેન્દ્રસિંહ ધોનીના સ્પોર્ટસફિટ જિમ સાથે જોડાયો છે. સુશીલે કહ્યું હતું કે ભારતમાં ફિટનેસના ક્ષેત્રમાં કામ કરવાની જરુર છે. સ્પોર્ટ્સફિટ લોકોને જરુરી જાણકારી અને ટ્રેનિંગ આપવાની દિશમાં શાનદાર કામ કરી રહી છે. ઉલ્લેખનિય છે કે સ્પોર્ટ્સફિટ ધોનીની કંપની છે અને તેને એપ્રિલ 2012માં શરુ કરી હતી.\nસ્પોર્ટ્સફિટ વર્લ્ડ પ્રાઈવેટ લિમીટેડ કંપની ધોનીએ પોતાના બિઝનેસ પાર્ટનર અને મેનેજર અરુણ પાંડે સાથે મળીને ખોલી છે. છેલ્લા ત્રણ મહિનામાં આ કંપનીએ 32 નવા લોકેશનને જોડ્યા છે. આ જિમની ખાસિયત છે કે અહી રેગ્યુલર એક્સસાઇઝ અને એરોબિક્સ ક્લાસ ઉપરાંત જુંબા ડાન્સ અને બોક્સિંગના ક્લાસ પણ થાય છે.\nબિઝનેસમાં હિટ છે ધોની\nહાલમાં જ ફોર્બ્સ લિસ્ટમાં ધોની વર્લ્ડનો 23મો સૌથી અમીર એથ્લેટ જાહેર થયો હતો. જ્યારે વર્લ્ડના ટોપ-100 સેલિબ્રિટીઓમાં તે 82માં ક્રમાંકે છે. ફોર્બ્સના મતે છેલ્લા એક વર્ષમાં ધોનીની કુલ કમાણી 31 મિલિયન ડોલર એટલે કે 198 કરોડ રુપિયા છે. જેમાં ધોનીએ ક્રિકેટમાંથી 25.5 કરોડની કમાણી કરી છે. તેની બીજી કમાણી એન્ડોર્સમેન્ટ, ડીલ્સ અને બિઝનેસ દ્રારા થાય છે.\nઆ પ્રસંગે divyabhaskar.com વાચકાને જણાવી રહ્યું છે કેપ્ટન કૂલ ધોનીના બિઝનેસ વિશે. જેમાં તેની પોતાની કંપનીથી લઈને બીજી કંપનીમાં વાઈસ પ્રેસિડેન્ટનું પદ અને ઘણી સ્પોર્ટ્સ ટીમનો કો ઓનર હોવાનું સામેલ છે.\nઆગળની સ્લાઈડ્સ માં વાંચો, મહેન્દ્રસિંહ ધોનીના બિઝનેસ વિશે...\nPHOTO: નવી હેરસ્ટાઇલમાં જોવા મળ્યો ધોની, કાર ડ્રાઇવ કરીને ઘરે પહોચ્યો\nશુ 2007નો ધોની બની શકશે રહાણે ? આ પાંચ બાબતો છે એક સરખી


Gujarat High Court grants bail to jailed police constable for PSI exam | રજાના દિવસે ગુજરાત હાઈકોર્ટમાં સ્પેશિયલ બેન્ચમાં સુનાવણી હાથ ધરાઈ, જેલમાં બંધ પોલીસ કોન્સ્ટેબલને PSI પરીક્ષા માટે જામીન આપ્યા - Divya Bhaskar\nGujarat High Court Grants Bail To Jailed Police Constable For PSI Exam\nહોલિ-ડેમાં સુનાવણી:રજાના દિવસે ગુજરાત હાઈકોર્ટમાં સ્પેશિયલ બેન્ચમાં સુનાવણી હાથ ધરાઈ, જેલમાં બંધ પોલીસ કોન્સ્ટેબલને PSI પરીક્ષા માટે જામીન આપ્યા\nવર્ષ 2021માં દાહોદના બદભાઈ ચૌહાન નામના પોલીસ કોન્સ્ટેબલ લાંચ લેતા ACBના હાથે ઝડપાયા હતા\nન્યાયતંત્ર માટે એક ઉત્તમ અને આદર્શ ઉદાહરણ સાબિત થાય તેવી ઘટના સામે આવી છે. આજે એટલે કે શનિવારે રજાના દિવસે પણ ગુજરાત હાઈકોર્ટના ની એક સ્પેશિયલ બેન્ચ સમક્ષ જેલમાં બંધ પોલીસ કોન્સ્ટેબલ પરીક્ષા આપી શકે તે માટે જામીન મંજૂર કરવામાં આવ્યા છે.\nઉમેદવારોનું ભવિષ્ય ન બગડે તે માટે કિસ્સામાં કોર્ટની કાર્યવાહી થઈ\nસામાન્ય રીતે શનિવારે ગુજરાત હાઇકોર્ટ મારા હોવાથી કોર્ટની કાર્યવાહી બંધ રહે છે પરંતુ એક ખાસ પ્રકારનો સંયોગ સર્જાયો. PISની પરીક્ષા માટે ઉમેદવારોનું ભવિષ્ય ન બગડે અને પરીક્ષા આપી શકે તે માટે રજાના દિવસે પણ ખાસ એક કિસ્સા માટે કોર્ટની કાર્યવાહી થઈ. આ બાબતે અરજદારના વકીલ હાર્દિક બ્રહ્મભટ્ટે જણાવ્યું કે અરજદારની વિનંતીના આધારે ગુજરાત હાઇકોર્ટના ચીફ જસ્ટિસ અરવિંદકુમાર પરવાનગી બાદ ગીતા ગોપીની બેન્ચ સમક્ષ આ સુનાવણી હાથ ધરવામાં આવી. જેમાં 10 હજારના બોન્ડ સાથે 1 દિવસના જામીન મંજુર કરવામાં આવ્યા છે. જેથી જેલમાં બંધ પોલીસ કોન્સ્ટેબલ પરીક્ષા આપી શકશે. જોકે હાલ અરજદારની કાયમી જમીનની અરજી કોર્ટમાં પેન્ડિંગ છે, પરંતુ અરજદાર ભવિષ્યને ધ્યાને રાખી કોર્ટે મહત્ત્વપૂર્ણ આદેશ કર્યો છે.\nકોન્સ્ટેબલ લાંચ લેતા ACBના હાથે ઝડપાયા હતા\nવર્ષ 2021માં દાહોદના બદભાઈ ચૌહાન નામના પોલીસ કોન્સ્ટેબલ લાંચ લેતા ACBના હાથે ઝડપાયા હતા. જે બાદ તેઓ જેલમાં બંધ હતા. અગાઉ તેમને PSI માટેની ફિઝિકલ પરીક્ષા પાસ કરી ચુક્યા છે. જેથી હવે આવતીકાલે પીએસની ભરતી માટેની લેખિત પરીક્ષા યોજવાની છે. જોકે હાલમાં પરીક્ષા આપવા માટે જામીન પર છૂટકારો જરૂરી હતો. જોકે શનિવારે કોર્ટમાં રજા હતી, પરંતુ આ ખાસ કિસ્સામાં કોર્ટે માનવીય અભિગમ રાખતા સુનાવણી હાથ ધરી 17 જાન્યુઆરી બપોરે3કલાક સુધીના જામીન મજૂર કર્યા.


ઇસ્લામી તત્વચિંતન – Gujarati Vishwakosh – ગુજરાતી વિશ્વકોશ\n૨.૨૮ : ઇલ્બર્ટ બિલથી ઇંધનકોષ\nઇસ્લામી તત્વચિંતન : ઇસ્લામી તત્વચિંતનનાં બે મુખ્ય સ્વરૂપ છે : (1) કુરાન અને હદીસ ઉપર આધારિત શુદ્ધ ઇસ્લામી તત્વચિંતન, જેમાં પાછળથી બુદ્ધિવાદી મોતઝિલા વિચારધારા અને અધ્યાત્મવાદી સૂફી વિચારધારાઓનો ઉદભવ તથા પરસ્પર સમન્વય થયો હતો. (2) ગ્રીક તત્વચિંતનથી પ્રભાવિત મુસ્લિમ તત્વજ્ઞાનીઓની વિચારધારા, જે વડે ઇસ્લામી તત્વચિંતનનું બૌદ્ધિક પૃથક્કરણ કરવાના પ્રયત્નો થયા હતા.\nશુદ્ધ ઇસ્લામી તત્વચિંતનના મૂળ સ્રોત બે છે : પવિત્ર કુરાન અને પયગંબર મુહમ્મદ(સ. અ. વ.)નાં સુવચનો (હદીસ). આ તત્વચિંતનમાં પાયાનો સિદ્ધાંત એકેશ્વરવાદ છે. અલ્લાહ (ઈશ્વર) એક છે. તે નિરાકાર અને શાશ્વત છે. તે જન્મ-મરણની પ્રક્રિયાથી મુક્ત છે. તે કોઈનાથી જન્મ્યો નથી અને તેનાથી કોઈ જન્મ્યું નથી. તે સર્જક (creator) છે અને સર્જકના સર્વ ગુણ તથા શક્તિ ધરાવે છે. સમગ્ર સૃષ્ટિ સર્જિત (created) છે માટે તે સર્જન(creation)ના સર્વ અવગુણ પણ ધરાવે છે. સર્જક ઈશ્વર સમસ્ત સૃષ્ટિનો પાલનહાર (sustainer) છે. જેવી રીતે સૃષ્ટિનું સર્જન ઈશ્વરની ઇચ્છા તથા આજ્ઞાથી થયું છે, તેવી જ રીતે સૃષ્ટિનું સંચાલન તથા વ્યવસ્થાપન પણ તેની ઇચ્છા તથા આજ્ઞાથી થાય છે. સૃષ્ટિનો દરેક પદાર્થ તથા જીવ પોતાના અસ્તિત્વ માટે ઈશ્વર ઉપર આધાર રાખે છે; તેથી તે નફો-નુકસાન પહોંચાડવામાં અથવા અસરકારક કે ક્રિયાશીલ થવામાં પણ ઈશ્વરની આજ્ઞાને અધીન હોય છે. દરેક પદાર્થ તથા જીવમાં તેનું આગવું લક્ષણ હોય છે; પરંતુ તે લક્ષણની અસર ઈશ્વર-આજ્ઞા વગર પહોંચાડી શકાતી નથી. એક માત્ર ઈશ્વર તેમનો સારા કે નરસા માટે ઉપયોગ કરવાની શક્તિ ધરાવે છે. ઈશ્વર કંઈ પણ કરવા માટે કોઈના ઉપર આધાર રાખતો નથી, પરંતુ બધી સર્જિત વસ્તુઓ તથા જીવો કાંઈ પણ કરવા માટે ઈશ્વર ઉપર આધાર રાખે છે. એકેશ્વરવાદની આ ભાવનાને લઈને સૃષ્ટિનાં તત્વો તથા જીવોની ગુલામી અને ઉપાસના કરવામાંથી મનુષ્ય મુક્ત થઈ જાય છે અને તે માત્ર એક ઈશ્વરનો ગુલામ અને ઉપાસક બંને છે.\nસૃષ્ટિ એટલે કે આકાશ, પૃથ્વી અને તેમાં જે કંઈ છે તે સ્વતંત્ર નથી; પરંતુ તેમનું અસ્તિત્વ વ્યર્થ પણ નથી. સૃષ્ટિનું સર્જન માનવી માટે થયું છે અને માનવીનું સર્જન ઈશ્વરની આજ્ઞાંકિતતા માટે થયું છે. ઈશ્વરે મનુષ્યનું સર્જન તેની કસોટી કરવા માટે કર્યું છે. ઈશ્વર એ જોવા માંગે છે કે દરેક મનુષ્ય, તેના જન્મ અને મૃત્યુ વચ્ચેના કાળમાં, સર્જિત વસ્તુઓને તાબે થાય છે કે સર્જનહારને તાબે રહે છે.\nઇસ્લામી તત્વચિંતનનો બીજો મહત્વનો સિદ્ધાંત પરલોકના શાશ્વત જીવન વિશેનો છે. આ સૃષ્ટિ નાશવંત છે, પરંતુ પરલોક શાશ્વત છે. માણસ આ લોકમાં જે કર્મ કરે છે તેનું પરિણામ પરલોકમાં અવશ્ય ભોગવશે. જો માણસ આ જીવનમાં ઈશ્વરની આજ્ઞાઓને તાબે થાય તો મૃત્યુ પછીના જીવનમાં મનુષ્યની બધી ઇચ્છાઓ ઈશ્વર સ્વર્ગમાં પૂરી કરશે; પરંતુ જો મનુષ્ય પોતાની ઇચ્છાઓ પ્રમાણે જીવન ગુજારે તો તેને પરલોકમાં ઈશ્વર-આજ્ઞાને તાબે થઈને નરકમાં, ઇચ્છા વિરુદ્ધનું જીવન ગુજારવું પડશે. આવા અર્થપૂર્ણ પરંતુ શુષ્ક લાગતા ચિંતનમાં, ઈશ્વરે દયાના એક અંશનો ઉમેરો કર્યો છે. જો માણસ ઈશ્વરની સર્વોપરિતા તથા તાબેદારી સ્વીકારી લે તો ઈશ્વર માણસનાં કુકર્મો પણ માફ કરી શકે છે. માણસ એ વાતની સંપૂર્ણ શ્રદ્ધા ધરાવે કે ઈશ્વર જ તેનો સર્જક, માલિક તથા પાલનહાર છે; તેનું સુખદુ:ખ, જીવન અને મૃત્યુ માત્ર ઈશ્વરના જ હાથમાં છે અને સૃષ્ટિનું કોઈ પણ તત્વ કે જીવ ઈશ્વરી ગુણ ધરાવતો નથી, તો, જો માણસથી ઈશ્વરની આજ્ઞાઓના પાલનમાં કોઈ ઊણપ રહી જાય તો ઈશ્વર તેને માફી આપી શકે છે. દયાના ઈશ્વરી ગુણમાંથી વ્યવહારુ સૂફીવાદનો જન્મ થયો હતો. ચુસ્ત કર્મકાંડને સ્થાને ઈશ્વર પ્રત્યે સાચી શ્રદ્ધા રાખવી એટલે કે એક અલ્લાહમાં માનવું અને બધા જીવો પ્રત્યે પ્રેમભર્યો વર્તાવ કરવો. માનવ-પ્રેમ જ ઈશ્વર પ્રેમનો સેતુ છે. ખુદ પયગંબરસાહેબે (સ.અ.વ.) આની ચેતના પ્રગટાવી હતી. તેમનું કથન છે કે તમે જમીન ઉપર રહેનાર પ્રત્યે રહેમ (દયા) રાખો, આસમાન ઉપર રહેનાર તમારા પ્રત્યે રહેમ (દયા) દાખવશે. સૂફીઓએ સરળ ઇસ્લામી ચિંતનને વ્યવહારમાં મૂકી બતાવ્યું.\nઇસ્લામી તત્વચિંતનમાં માનવ-સમાનતા તથા ભ્રાતૃભાવ ઉપર ખાસ ભાર મૂકવામાં આવ્યો છે. બધા માનવીઓ, શરીરનાં જુદાં જુદાં અંગો જેવા છે.\nઇસ્લામી તત્વચિંતનના બીજા સ્વરૂપમાં, ગ્રીક તત્વજ્ઞાનના ઊંડા અભ્યાસ અને મીમાંસાના ક્ષેત્રમાં મુસ્લિમ તત્વચિંતકોએ આપેલા ફાળાનો સમાવેશ થાય છે. નવમાથી બારમા શતક વચ્ચે ગ્રીક તત્વજ્ઞાનીઓ ઍરિસ્ટોટલ, પ્લેટો, સૉક્રેટિસ વગેરેની મૂળ ગ્રીક કૃતિઓના અરબી ભાષામાં અનુવાદો થયા હતા. તેની અસર ઇસ્લામી તત્વચિંતન ઉપર પડી. અલ-કિન્દી, અલ-ફારાબી, ઇબ્ને સીના, ઇબ્ને રૂશ્દ, અલ-રાઝી તથા બીજા અનેક વિદ્વાનોએ ગ્રીક તત્વજ્ઞાનને સાચવવા તથા તેના ફેલાવા માટે સક્રિય પ્રયત્નો કર્યા હતા; પરંતુ એ હકીકત છે કે ગ્રીક તત્વજ્ઞાન ઇસ્લામી તત્વચિંતનને પ્રભાવિત કરી શકવા છતાં તેનો અંતર્ગત ભાગ બની શક્યું નહિ. ઇબ્નુલ અરબી તથા અલ-ગઝાલી જેવા, ગ્રીક તથા ઇસ્લામી તત્વચિંતનના અભ્યાસીઓએ, ગ્રીક વિચારની ખામીઓ શોધીને તેને ફગાવી દીધું. તેમના મત અનુસાર ગ્રીક તત્વજ્ઞાન માત્ર કાલ્પનિક અને વૈચારિક છે; વાસ્તવિકતા સાથે તેનો કોઈ સંબંધ નથી. એક વાર ગ્રીક વિચારધારાને ફગાવી દીધા બાદ અધ્યાત્મવાદી ઇસ્લામી દર્શનનો ઉદભવ થયો. કાદરી, સુહરવર્દી, ચિશ્તી જેવા સૂફી પંથો અસ્તિત્વમાં આવ્યા; જેમણે બુદ્ધિ તથા તર્કને સ્થાને શ્રદ્ધાને પુન:સ્થાપિત કરી. આધુનિક યુગમાં મુસ્લિમ તત્વચિંતકોએ બુદ્ધિ તથા શ્રદ્ધાનો સમન્વય સાધવાનો પ્રયત્ન કર્યો હતો. આવા વિચારકોમાં મુહમ્મદ બિન અબ્દુલ વહાબ, જમાલુદ્દીન અફઘાની, મુહમ્મદ અબ્દૂ, સૈયદ એહમદખાન અને મુહમ્મદ ઇકબાલનો સમાવેશ થાય છે.\nગ્રીક તત્વજ્ઞાનના પ્રભાવ હેઠળ, મધ્ય યુગમાં, ઇસ્લામી તત્વચિંતનમાં કેટલાંક તત્વોની ઊંડી ચર્ચાઓ થઈ હતી. આ તત્વો કુરાન અને ઈશ્વર સાથે સંબંધ ધરાવે છે. મુસ્લિમ તત્વચિંતકોએ જે તત્વો વિશે ઊંડાણપૂર્વક બૌદ્ધિક ચર્ચાઓ કરી હતી તેમાંથી કેટલીક મહત્વની આ પ્રમાણે છે. (1) ઈશ્વરી ગુણો (Divine Attributes) ઈશ્વરની જાતનાં અંતર્ગત અંગો છે કે તેમનું જુદું અસ્તિત્વ છે ? (2) કુરાન જે દિવ્ય વાણી છે તે શાશ્વત (eternal) છે કે સૃષ્ટિની જેમ તેનું સર્જન (creation) થયેલું છે ? (3) પૂર્વનિયતિ અને સ્વતંત્ર સંકલ્પ એકસાથે હોવાની શક્યતા છે ?\nઆ વિચારોના સમર્થન તથા વિરોધમાં રાજ્યે (state) મહત્વનો ભાગ ભજવ્યો હતો. મોટા ભાગે રાજકીય કારણોસર કોઈ વિચારનું સમર્થન અથવા તેનો વિરોધ કરવામાં આવતો હતો. આવી ચર્ચાઓ માટે ઇખ્વાન-અલ-સફા (Brethren of Purity) નામનું એક ગુપ્ત સંગઠન પણ ઊભું થયું હતું. આ સંગઠનના વિદ્વાન સભ્યોએ લખેલા કુલ બાવન (52) લેખો (Epistles) ઇસ્લામી તત્વચિંતનના વિકાસના ઇતિહાસમાં અગત્યનું સ્થાન ધરાવે છે.\nઆ ચર્ચાઓ માત્ર વૈચારિક સ્તર ઉપર થતી હતી. વાસ્તવિકતા અને વ્યવહાર સાથે તેમનો કોઈ સંબંધ હતો નહિ. તેથી મધ્ય યુગમાં જ તેમનો અંત આવી ગયો હતો. જોકે સૂફીવાદના ઉદભવ બાદ નવી તાત્વિક ચર્ચાઓનો એક દોર ચાલ્યો હતો. તેની ઉપર ભારતીય તત્વચિંતનની અસર પડી હતી; પરંતુ આધુનિક યુગમાં ધાર્મિક-શિક્ષણનું નવીનીકરણ થયા બાદ, કુરાનના રૂઢિવાદી અર્થઘટન તથા શરિયતના સરળ પૃથક્કરણ ઉપર વધારે ભાર મૂકવામાં આવતાં ઇસ્લામી તત્વચિંતનમાંથી બાહ્ય અસરો નાબૂદ થઈ ગઈ છે. હવે ઇસ્લામનું રહસ્યવાદી (allegorical) અર્થઘટન કરવાને બદલે વાસ્તવવાદી (realistic) અર્થઘટન કરવામાં આવે છે.\nઅબ્દુલ રહેમાન મીર\nPhilosophy અબ્દુલ રહેમાન મીર ઇસ્લામી તત્વચિંતન ઝિયાઉદ્દીન અ. દેસાઈ તત્વજ્ઞાન મહેબૂબહુસેન એહમદહુસેન અબ્બાસી\n← ઇસ્લામી કલા\nઇસ્લામી તિથિપત્ર →


જાણો, તમારા ફ્રીજ અને ટીવીમાં પણ છે આ ખતરનાક ચીપ\nનવગુજરાત સમય | Publish Date: Jan62018 1:45PM\nટેક્નોલોજી રિસર્ચર્સે તાજેતરમાં જ શોધ્યું છે કે કોમ્પ્યુટર્સ, સર્વર, ફોન, રેફ્રિજરેટર અને સ્માર્ટ ટીવી વગેરેમાં લાગવાવાળી ચિપ કેટલીક ખામીઓવાળી છે. આ લૂપહોલ્સના કારણે ભાંગફોડિયા તત્વો જેવા હેકર્સના નિશાને આ બધી જ વસ્તુ ખુબ આસાનીથી આવી જાય છે. દુનિયાભરના મોટાભાગના કોમ્પ્યુટિંગ ડિવાઇસમાં ઇન્ટેલ, એડવાંસ માઇક્રો ડિવાઇસ(AMD) અને ARM કંપની દ્વારા બનાવેલ ચિપનો જ ઉપયોગ કરવામાં આવી રહ્યો છે. જેના કારણે આ ચિપ ધરાવતી દુનિયાભરની બધી જ પ્રોડક્ટ પર હેકિંગનો ખતરો મંડરાઇ રહ્યો છે. એક દાવા પ્રમાણે હેકર્સ આ ચિપને હેક કરીને ખૂબ જ સહેલાઇથી સંવેદનશિલ ડેટા ચોરી શકે છે. ચાલો જાણીએ આ કેટલું ખતરનાક છે…\nઆ કંપનીઓની ચિપમાં બે અલગ અલગ તરીકેની ખામી જોવા મળી છે. જેમાં એક બગ ‘મેલ્ટડાઉન’ ફક્ત ઇંટેલની ચિપમાં જોવા મળી છે. તેનાથી હેકર દરેક હાર્ડવેર સિક્યોરિટીને પાર કરીને યુઝર દ્વારા યુઝ કરવામાં આવતી એપ્લિકેશનની કોમ્પ્યુટર મેમરીમાંથી ડેટા અને પાસવર્ડ ચોરી શકે છે. જ્યારે બીજી બગ સ્પેક્ટ્રે ઇંટેલ, AMD અને ARM આ ત્રણેય કંપનીની ચિપમાં જોવા મળી છે. હેકર્સ આ બગ દ્વારા માહિતીની ચોરી કરી શકે છે. આ બગ દ્વારા હેકર કોઈપણ લેપટોપ, ડેસ્કટોપ, સ્માર્ટફોન અને ટેબલેટ અને ઇન્ટરનેટ સેવાને પ્રભાવિત કરી શકે છે.\nસારું છે કે હેકર્સે હજુ સુધી આ લૂપહોલ્સનો ફાયદો ઉઠાવ્યો નથી કે પછી તેમને આ ખબર નથી. હવે જ્યારે આ બગ વિશે ખબર પડી ગઈ છે ત્યારે શોધકર્તા અને ચિપ બનાવતી કંપનીઓ સોફ્ટવેર બનાવતી કંપનીઓ સાથે મળીને તેના સમાધાન માટે કામ કરી રહી છે. જેને સિક્યોરિટી પેચ કહેવાય છે તેવા પ્રગ્રામ આવી ચિપમાં ઇન્સ્ટોલ કરી દેવામાં આવશે જેથી હેકર્સથી બચી શકાય. આ કંપનીઓના ટોચના સૂત્રોનું કહેવું છે કે આગામી સપ્તાહ સુધીમાં તમામ કંપનીઓને આ સોફ્ટવેર ઉપલબ્ધ કરાવી દેવામાં આવશે.\nઆ કિસ્સામાં તમારો એન્ટિ વાયરસ સોફ્ટવેર તમારી કોઈ મદદ નહીં કરી શકે. ત્યારે તમારે માઇક્રોસોફ્ટ, એપલ અને ગૂગલ જેવી કંપનીઓ દ્વારા મોકલવામાં આવતા સોફ્ટવેર પેચ અને ચિપ મેકર્સ દ્વારા મોકલવામાં આવતા સોફ્ટવેર ટૂલ પ્રત્યે એલર્ટ રહેવાની જરુર છે. જે ફ્રીમાં ડાઉનલોડ કરી શકાશે. તો એવી સ્થિતિમાં તમને જ્યારે પણ આવા પેચ મળે ત્યારે ડાઉનલોડ અને ઇન્સ્ટોલ કરવાનું ભૂલતા નહીં. જોકે આ પેચિઝથી તમારા કોમ્પ્યુટર અને ફોનની સ્પીડ ઓછી થઈ જશે. ભારતમાં લાયસન્સ વગર કોમ્પ્યુટર ચલાવનારાઓની સંખ્યા વધુ છે. ત્યારે આવા લોકો પાસે કોઈ સિક્યોરિટી નહીં હોય જેથી તેમની સામે હેકિંગની ખતરો વધુ છે. ત્યારે બને તો લાઇસન્સ ધરાવતા સોફ્ટવેર જ યુઝ કરવા જોઈએ.